title: AC (auto)

text: Tulos oli 1965 sarjatuotantoon tullut AC Cobra 427 tai Cobra MKIII, jonka taas kerran Fordilta tilattu moottori, oli peräti 7,0-litrainen. Fordin insinöörien täytyi kehittää yli kolme kertaa vahvempi alusta, jotta auto kestäisi huiman tehon, joka vakionakin oli 425 hevosvoimaa, mutta viritettynä helposti yli 600 hevosvoimaa. Lukuisia eri versioita valmistettiin, ja esimerkiksi ns. kilpamallissa, 485 hevosvoiman moottorilla, huippunopeus oli uskomaton 290 km/h ja se todettiin maailman nopeimmaksi sarjavalmisteiseksi autoksi siihen aikaan. Moottori oli kuitenkin täysin ylimitoitettu autoon ja auton hallitseminen oli lähes mahdotonta. Niin isolla moottorilla autoa ei myöskään hyväksytty GT-luokkaan Shelby-tallin käyttöön, mutta sitä käyttivät monet yksityiset tallit ja kilpakuljettajat. Auto oli rahallisesti todella suuri virhe AC:lta, senkin jälkeen kun moottori vaihdettiin halvempaan ja selvästi pienempään, jolloin version 428 tuotanto aloitettiin.


title: AC (auto)

text: Tästä syystä ja osittain Carroll Shelbyn myötävaikutuksesta, Cobran tuotanto siirrettiin Fordille 1965, eikä AC, viimeisen mallinsa valmistuttua joulukuussa 1966, ollut enää minkäänlaisissa tekemisissä sen valmistamisen kanssa. Kaiken kaikkiaan AC Cobran versioita 427 ja 428 valmistettiin 306 kappaletta ja ne muistetaan lähinnä siitä, että niiden ylitehoisuus oli yksi niistä merkittävistä tekijöistä, jotka pakottivat Britannian hallituksen määräämään 70 mailin nopeusrajoituksen Britannian moottoriteille.


title: AC (auto)

text: Kun AC sai tietää Cobran tuotannon siirtyvän Fordille, oli sillä iso rako paikattavana. Pitäisi rakentaa yhtiön heikko rahatilanne huomioon ottaen kohtuuhintainen auto, joka olisi Cobran veroinen. Tähän hätään AC lähestyi, esimerkiksi Maseratille työskennellyttä, Pietro Fruaa, joka suostui suunnittelemaan auton korin, ja auto nimettiin AC Frua:ksi mutta tunnetaan myös nimellä 428 ja myöhemmin 429. Auto oli Cobran 15 cm pidennetylle alustalle rakennettu Gran Tourismo -tyyppinen ylellinen urheiluauto, joka kilpaili esimerkiksi Ferrarin ja Lamborghinin vastaavan tyyppisten autojen kanssa. Moottorina pysytteli ensimmäisissä malleissa Cobrassa käytetty 7-litrainen moottori, joka myöhemmin korvattiin vastaavan suuruisella, hieman modernimmalla Fordin moottorilla. Auto rakennettiin kuitenkin, toisin kuin edelliset versiot, raudasta eikä alumiinista, mistä johtuen auto paino kasvoi peräti 1400 kiloon ja suorituskyky jäi selvästi alhaisemmaksi kuin Cobrassa. Tästäkin huolimatta Frua oli täysverinen urheiluauto, huippunopeus oli 227 km/h, ja auto kiihtyi 0-100 km/h 6,2 sekunnissa. Kilpailijoihinsa nähden Frua oli kestävämpi, tehokkaampi ja monilla tavoin ylellisempi. Suurin ongelma oli kuitenkin hinta, joka oli selvästi korkeampi kuin millään kilpailijoista. Autot jouduttiin Englannissa suoritetun alustan rakentamisen jälkeen kuljettamaan Italiaan, jossa kori rakennettiin ja yhdistettiin alustaan. Tämä aiheutti suuria ongelmia AC:n heikko rahatilanne huomioon ottaen, ja vaikka tuotantoa jatkettiin peräti vuoteen 1973 saakka, ei autoja koskaan valmistettu kuin vaivaiset 81 kappaletta, mikä tekee niistä todella arvokkaita nykyään. Esimerkiksi Britanniassa 2009 huutokaupatun AC Frua 428 Coupén hinnaksi muototui noin 126 000 euroa. Näistä valmistetusta 81 yksilöstä 49 rakennettiin coupéina, 29 avo-autoina ja kolme kappaletta erikoiskorilla.


title: AC (auto)

text: Fruan tuotannon loputtua 1973 meni AC:lla useita vuosia ennen kuin se sai uuden automallin sarjatuotantoon. Luksusautojen kysyntä oli pohjalukemissa 1970-luvulla, joten Hurlock halusi valmistaa pienemmän urheiluauton. Keskimoottoriset autot olivat nousseet vahvasti esille 1970-luvun alkupuolella, ja vuonna 1972 AC esitteli oman prototyyppinsä, Austin Maxin moottorilla varustetun Diabolon. Projekti kuitenkin kaatui, kun Austin ei suostunut valmistamaan moottoreita AC:lle, ja uusi 3000ME-niminen urheiluauto Fordin 3-litraisella Essex V6-moottorilla esiteltiin jo 1973 Lontoon autonäyttelyssä. Alku oli lupaava, mutta autoa ei saatu sarjatuotantoon aivan odotetussa ajassa. Autoja haluttiin valmistaa viikossa yli kymmenen kappaletta median käyttöön, vaikka auto oli vielä kaukana tuotannon vaatimasta laadusta. Kehitys- ja suunnittelutyö saatiin päätökseen 1976, mutta auto ei läpäissyt törmäystestiä. Alusta rakennettiin uudestaan ja auto selvitti testit, joten tuotannon aloittamiselle saatiin lupa. Monista eri syistä johtuen tuotannon aloittamispäivää jouduttiin kerta toisensa jälkeen siirtämään, ja ensimmäinen auto ilmestyi markkinoille vasta 1979, ilmoittautuen suoraan kilpailuun Lotus Espritin kanssa. Suunnitteilla ollut 250 auton vuosituotanto jäi kaukaiseksi haaveksi, johtuen osittain siitä, että 3000ME julkaistiin laajan öljykriisin aikaan eikä menekki ollut lainkaan odotettua. Kun 71 autoa oli myyty, tuotanto keskeytettiin Derek Hurlockin vakavien sairauksien ja yrityksen surkean menestyksen takia.


title: AC (auto)

text: 1984 automerkki ja autotuotanto lisensoitiin uudelle yritykselle, joka rekisteröitiin nimellä AC (Scotland) plc. Yritystä johti David McDonald, ja se siirsi heti ensi töikseen kaiken tuotannon Hillingtoniin, Glasgow’hon. Täällä valmistettiin vielä 30 autoa lisää ja rakennettiin kaksi potentiaalista prototyyppiä uusia malleja kehitettäessä, mutta yritys oli joutunut niin huonoon tilaan, ettei edes omistusten myyminen enää auttanut vaan se jouduttiin myymään kokonaan pois.


title: AC (auto)

text: Yritys pilkottiin osakkeenomistajien ja automerkin välillä, joista jälkimmäisen osti itselleen Autokraft, etunenässä Brian Angliss.


title: AC (auto)

text: Ennen AC:n ostamista Angliss oli pyörittänyt Autokraftia, AC Cobran restaurointeihin, osien toimitukseen ja myymiseen sekä replica-mallien valmistamiseen keskittynyttä yritystä. Autokraft onkin ainoa sekä AC:n, Fordin että Carrol Shelbyn hyväksymä Cobran replica-mallien eli vanhojen mallien pohjalta rakennettujen jäljennösten valmistaja. Edetäkseen vielä pidemmälle Angliss osti jonkin verran kalustoa Thames Dittonin tehtaalta ja siirsi ne omalle tehtaalleen Brooklandsiin. Tämän hoidettuaan hän pystyi aloittamaan täysin uuden, todella paljon alkuperäistä Cobraa muistuttavan, MKIV-mallin valmistuksen vuonna 1982. Autossa oli uusien standardien mukaiset törmäyssuojat, uusi moottori sekä laajemmat sisätilat. Nämä autot herättivät kiinnostusta alkuperäisten Cobrien harvinaisuuden takia, ja noin 480 kappaletta rakennettiin. Lisäksi hän alkoi valmistaa kevyempää ja korkeaviritteisempää mallia, joka oli lähempänä alkuperäisen Cobran henkeä. Autoa ei kuitenkaan pystytty koskaan myymään Yhdysvalloissa, jossa iso osa ostajista oli, eroavista säännöksistä johtuen. Auto kulki aluksi nimellä Autokraft MKIV, mutta Angliss sai lopulta ostettua oikeudet AC:n nimeen, jota Derek Hurlock oli pitkään vahvasti suojellut.


title: AC (auto)

text: Vuonna 1986 Angliss tarttui tilaisuuteen, kun AC siis oli vakavissa talousvaikeuksissa, ja osti enemmistön yrityksestä itselleen. Ford, joka oli juuri ostanut Aston Martinin, tuli mukaan toisena isona omistajana, mistä seurasi suuri kiista AC:n tulevaisuudesta. Angliss pystyi kuitenkin taitavana liikemiehenä pitämään päätäntävallan itsellään, säilyttäen kuitenkin Fordin elintärkeän tuen moottorintoimittajana.


title: AC (auto)

text: Angliss oli myös todella kiinnostunut lentokoneista ja käytti Brooklandsin tehdasta muutaman haaveensa toteuttamiseen. Hän muun muassa osti ja restauroi toisen maailmansodan aikana rakennetun ja käytetyn Hawker Hurricane XIIB -lentokoneen. Tätä lentokonetta käytettiin 20 vuoden ajan erilaisissa ilmailunäytöksissä ja ylilennoissa, ennen kuin se tuhoutui hirveässä onnettomuudessa Storehamin ilmailunäytöksessä vuonna 2007. Lisäksi Angliss hankki kaksi Intian ilmavoimien käyttämää Hawker Tempest -konetta, tavoitteenaan restauroida ne tulevaisuudessa.


title: AC (auto)

text: Vuosikymmenten vaihteessa Angliss alkoi etsiä mallistoonsa uutta autoa, jota voitaisiin joko valmistaa MKIV-mallin rinnalla tai sillä voitaisiin korvata vanha malli. Prototyyppinsä hän esitteli Lontoon autonäyttelyssä 1993. Auton nimeksi tuli perinteitä kunnioittaen AC Ace, tai AC Brooklands Ace, joka ei nimestään huolimatta suuremmin muistuttanut alkuperäistä Ace-mallia. Tämä takavetoinen auto tuli tuotantoon 1994. Moottorivaihtoehtona olivat alkuperäisen Acen moottoreita paljon voimakkaammat, Fordin 305 hevosvoimaa tuottava V8-moottori, sekä Lotuksen 350-hevosvoimainen moottori, jotka molemmat sijaitsivat edessä. Fordin moottorilla tämä retrohenkinen urheiluauto kiihtyi 0-100 km/h 5,9 sekunnissa ja sen huippunopeus oli 225 km/h. Lisäksi se sisälsi todella moderneja uutuuksia, kuten ilmastoinnin, täysin verhoillut sisätilat ja GPS-navigaattorin. Jälleen kerran AC:n ongelmaksi tulivat liian korkeat kustannukset, ja vaikka Angliss myi moottoripyöräkokoelmansa, todella arvokkaan vanhan Bentleynsä sekä muita omistuksiaan, hän ei kyennyt korjaamaan tilannetta, joten yritys joutui jälleen kerran selvitystilaan maaliskuussa 1996, kun arviolta 50 uutta Acea oli valmistettu.


title: AC (auto)

text: Joulukuussa 1996, AC:n oltua kuusi kuukautta selvitystilassa, Brian Angliss myi AC-autojen valmistuksesta vastaavan Autokraft Ltd. -yrityksen Alam Lubinskyn Pride Automotivelle, joka jatkoi toimintaa Westbridgessä, Surreyssä, nimellä AC Cars Group Ltd. Hieman myöhemmin Lubinsky siirsi oikeudet AC-merkkiin yhdysvaltalaiselle Acedes Holdings LLC:lle, tehden siitä AC-autojen valmistuksesta vastaavien yritysten emoyhtiön, jona se Lubinskyn johtamana toimii edelleen. Surreyn tehtaalla valmistettiin sekä MKIV-mallia että uutta Acea, ja melko nopeasti Cobrasta esiteltiin CRS-versio, jossa oli hiilikuidusta valmistettu kori ja Fordin V8-moottori mekaanisella ahtimella.


title: AC (auto)

text: Lisäksi vuodesta 1998 valmistettiin kattavaa mallistoa taitettavalla kangaskatolla varustettuja avoautoja, jotka kulkivat edelleen nimellä AC Ace. Mallistossa oli tarjolla kolme eri moottorivaihtoehtoa; Fordin 320 hevosvoimaa tuottava, mekaanisella ahtimella varustettu, 4,9-litrainen V8, sama moottori matalampiviritteisempänä 240 hevosvoimaa tuottavana, automaattivaihteiston yhteydessä, sekä Fordin 4,6-litrainen 320 hevosvoimaa tuottava moottori.


title: AC (auto)

text: Samoihin aikoihin AC joutui taas kerran selvitystilaan, mutta Jimmy Pricen johtama, muun muassa Cobran replica-malleja valmistava, Superperformance-yritys pelasti sen. Price kuitenkin luovutti lyhyen kamppailun jälkeen, jättäen jälleen Adam Lubinskyn yksin AC:n johtoon. Näistä ongelmista huolimatta AC ehti kuitenkin jälleen kerran herättämään henkiin yhden legendaarisen automallinsa. Kyseessä oli tällä kertaa Acen hieman muunneltu coupe-malli, joka perinteitä kunnioittaen nimettiin Acecaksi. Tuotannon helpottamiseksi Acen kolme eri moottoria syrjäytettiin ja korvattiin molemmissa malleissa käytettävällä Lotukselta tilatulla 3,5-litraisella, Garretin kahdella turbolla varustetulla moottorilla. Näin saatiin autoihin 350 hevosvoiman teho. Auto oli kuitenkin niin painava, ettei suorituskyky ollut kovin erikoinen ja kevyempää koria alettiin etsiä. Kuten niin monesti ennenkin, ratkaisu oli uusi versio AC Cobrasta.


title: AC (auto)

text: Käyttöön otettiin hieman alkuperäistä Cobraa isompi, mutta sitä läheisesti muistuttava roadster-tyyppinen kori, johon yhdistettiin jo Acessa ja Acecassa käytetty Lotuksen kaksois-turbo-moottori. Kun painoakaan ei kertynyt kuin 900 kiloa, lähes 250 kiloa vähemmän kuin alkuperäisessä autossa, oli todella hyvä suorituskyky taattu. Auto kiihtyi 0-100 km/h 4 sekunnissa ja huippunopeus oli 249 km/h. Kaiken tämän mahdollisti todella hyvä teho-painosuhde, 388,89 hv/1000 kg, joka oli jopa parempi kuin alkuperäisessä 7-litraisessa Cobrassa. Lisäarvostusta tälle tuo vielä fakta, ettei edes vuonna 2010 julkaistu Ferrari 458 Italia yllä samoihin lukemiin. Auto oli siis ehdottomasti täysverinen urheiluauto ja nimettiin AC Cobra 212 S/C:ksi. Auto tuli tuotantoon 2001 ja se aloitti AC:n vielä näinäkin päivinä kestäneen erilaisten Cobra-muunnelmien valmistuksen.


title: AC (auto)

text: Heti seuraavana vuonna julkaistiin kolme uutta autoa, kaksi Cobraa sekä yksi täysin uusi malli, AC Mamba. Siinä käytettiin pitkälti samaa teknologiaa kuin esimerkiksi 212 S/C:ssä, mutta auto oli huomattavan suuri toisiin malleihin verrattuna ja sitä myöten hieman tilavampi ja käytännöllisempi. Lisäksi siinä oli korkeampi varustelutaso kuin monissa muissa AC:n malleissa, ja se sisälsi esimerkiksi ilmastoinnin ja sähköisesti toimivat ikkunat. Kaikesta huolimatta se oli silti urheiluauto, sillä moottoripuolella oli tarjolla Fordin Australian osaston kehittämä 4-litrainen, 6-sylinterinen rivimoottori, joka 230 hevosvoimallaan kiidätti auton 0-100 km/h 6 sekunnissa. Moottorin yhteydessä käytettiin 5-vaihteista manuaalivaihteistoa tai 4-vaihteista automaattia. Niille, jotka halusivat hieman enemmän ylellisyyttä, urheilullisuudesta tinkimättä, oli tarjolla Cobra 212 S/C:stä lainattu Lotuksen kahdella turbolla varustettu, 350 hevosvoimaa tuottava V8-moottori. Cobran kohdalla uudet mallit olivat MKIV:n uusi 4,9-litrainen malli sekä sama moottori hieman matalampiviritteisempänä Cobra CRS -mallissa. MKIV 4,9:ssä Fordin moottorista otettiin irti 320 hevosvoimaa, kun CRS:ssä tyydyttiin 225 hevosvoimaan. Johtuen autojen tarjoamasta vaihtoehdosta omien Cobra-kopioiden rakentamisen sijaan, niille löytyi kysyntää ja 2003 Carrol Shelby päätti palata tukemaan aikoinaan suunnittelemaansa automallia. AC Motor Holdings Ltd. ja Carrol Shelby International tiedottivat lähes alkuperäisten Cobrien valmistuksen aloittamisesta, jotka saapuisivat markkinoille vuoden 2004 heinäkuussa.


title: AC (auto)

text: Lopulta kaksi mallia otettiin tuotantoon: Shelby AC 427 S/C Cobra (CSX 1000-sarja) sekä Shelby AC 289 FIA Cobra (CSX 7500-sarja). Molemmat mallit olivat hyvin pitkälti kopioita 1960-luvun samannimisistä malleista, eli 289:ssä oli pienempi moottori, mutta se oli 427 S/C-malliin nähden huomattavasti kilpa-automaisempi ja nopeudeltaan lähes samaa luokkaa, etenkin rata-ajossa. Alkuperäisille malleille uskollisina autot valmistettiin täysin ilman nyky-autojen mukavuuksia. Nämä automallit tuotiin markkinoille etenkin omavalmisteisten Cobra-replikoiden suuren kysynnän takia ja aitojen Cobra-mallien taivaisiin nousseiden hintojen takia ja ne tarjosivatkin yhä useammille mahdollisuuden ajaa tehtaan valmistamaa aitoa Cobraa, luoden varteenotettavan vaihtoehdon Cobra-replikoille. Hieman myöhemmin 289 FIA Cobrasta alettiin valmistaa myös paremmin katuajoon soveltuva versiota, 8000-sarjan Shelby AC 289 Street Cobra. Shelbyn ja AC:n yhteistyö luisti hyvin muutaman vuoden ajan, mutta 2006 Shelby nosti kanteen Alan Lubinskya ja AC:ta vastaan, syynä sopimuksen asettamien ehtojen rikkominen. Näin yhteistyö päättyi, mutta AC jatkoi kuitenkin Cobrien tuottamista.


title: AC (auto)

text: Ennen sopimuksen purkamista ehdittiin 2005 tehdä suuria muutoksia AC:n toimintaan. Koko tuotanto siirrettiin Maltalle, jossa aloitettiin aivan uuden ja modernin AC Mk V-mallin valmistus. Auto oli kaksipaikkainen ja Cobran perinteitä kunnioittaen avo-auto. Siinä käytettiin Fordin 5-litraista V8-moottoria, josta otettiin irti 340 hevosvoimaa ja 500 newtonmetriä vääntöä. Kun auto painoi vain 1200 kilogrammaa, kiihtyi se 0-100 km/h 4,5 sekunnissa ja sen huippunopeus oli 233 kilometriä tunnissa. Vuonna 2008 kuitenkin ilmeni, että Lubinsky oli paennut Maltalta, maksamatta laskujaan Maltan valtiolle ja monille muille yhteistyökumppaneilleen. Lubinsky kuitenkin kiisti asian olevan näin ja väitti tuotannon lopettamisen johtuneen Malta Enterprisen 2007 suorittamista sopimusrikkomuksista, jotka liittyivät tehtaan kuntoon ja ylläpitoon. Kaikesta huolimatta tehdas suljettiin ja Lubinsky ilmoitti automerkin alkavan tehdä yhteistyötä alkuperäisten Cobra-mallien kopioiden valmistuksessa Brooklands Motor Companyn kanssa, joka on eräänlainen jatkaja Autokraftin toiminnalle. Vuodesta 2009 lähtien tehtaan Cobra-kopioiden valmistus on ollut täysin Brooklands Motor Companyn omistaman AC Heritage -yrityksen harteilla.


title: AC (auto)

text: Huhtikuussa 2009 AC Cars julkaisi Monacossa uuden automallinsa, vielä näinäkin päivinä valmistettavan AC Mk VI:n, josta otettiin tuotantoon mallit GT (Gran Turismo) sekä GTS (Gran Turismo Sport). Auto on ensimmäinen Cobran pohjalta rakennettu malli, jossa avo-auton kangaskaton täydentää vakiovarusteisiin kuuluva avattava metallikatto. Mallin valmistuksen suorittaa saksalainen Gullwing-niminen yritys. Auto on täysin uusien standardien mukaan rakennettu urheiluauto, joka sisältää esimerkiksi Porschen valmistamat jarrut, nahkaisen sisätilojen verhoilun, täysin uuden ja modernin alustan sekä kevyen alumiinisen korin. Lisäksi kaikki tämä valmistetaan alusta loppuun käsityönä. Edellisiin malleihin verrattuna moottori on huomattavan tehokas Chevrolet Corvetten 6,2-litrainen V8. AC Mk VI GT:ssä moottorista otetaan irti 437 hevosvoimaa ja GTS-mallissa peräti 647 hevosvoimaa.


title: AC (auto)

text: Vuoden 2012 Geneven autonäyttelyssä AC Cars ilmoitti jatkavansa toimintaa kolmen automallin voimin. Vuodesta 2009 mallistossa olleen AC Mk VI:n valmistusta jatketaan entisellään, mutta lisäksi mallistoon tuodaan kaksi täysin uutta automallia, AC MK II ja AC 378 GT Zagato. Molemmissa automalleissa tullaan käyttämään Chevrolet Corvetten 6,2-litraista V8-moottoria ja ainakin 378 Gt Zagaton osalta viritysaste tulee olemaan sama 437 hevosvoimaa kuin Mk VI GT:ssä. Suunnitelmien mukaan näistä malleista Mk II:ta valmistettaisiin Saksassa Mk VI:n yhteydessä, kun taas 378 GT Zagatoa valmistaisi Etelä-Afrikassa Hi-Tech Automotive, joka myös on AC:n toiminnassa hetken aikaa 1990-luvulla mukana olleen Superperformance-yrityksen alkuperäinen omistaja.


title: Fake

text: Fake oli suomalainen rock-yhtye.


title: Fake

text: Fake voitti yleisöäänestyksen perusteella Jyrki Hit Challengen (entinen Rockin SM-kisat) vuonna 1998, minkä seurauksena se sai julkaistua Sonyn kautta yhden albumin sekä kolme singleä, joista suosituin ylsi Suomen singlelistalla sijalle 12. Albumi, "Internet-rakkautta", sai huonot arviot lehdissä. Esimerkiksi Soundin mukaan yhtye oli päästetty liian aikaisin levyttämään. Yhtye keikkaili ympäri Suomea.Lähde näihin


title: Bruno Conti

text: Bruno Conti (s. 13. maaliskuuta 1955 Nettuno, Italia) on italialainen jalkapalloilija ja jalkapallovalmentaja.


title: Bruno Conti

text: Contin pelaajauran suurin saavutus oli MM-kulta 1982 Italian maajoukkueessa. Conti oli finaalissa näkyvässä roolissa tehden esityön Marco Tardellin 2-0 ja Alessandro Altobellin 3–0 maaleihin. Hän pelasi yhteensä 47 maaottelua ja teki niissä viisi maalia vuosina 1980–1986.


title: Bruno Conti

text: Italian kentillä Conti pelasi AS Romassa 1973–1990 voittaen Italian mestaruuden 1983 ja Italian Cupin neljästi.


title: Bruno Conti

text: Conti on toiminut peliuransa jälkeen AS Roman nuorisovalmentajana. Vaikkei hän ole suorittanut varsinaista valmentajalisenssiä, hän sai 2005 kunnian toimia seuran päävalmentajana Luigi Del Nerin jätettyä seuran. Contin toimiessa päävalmentajana AS Roma pelasi Coppa Italian finaalissa ja UEFA Cupissa.


title: Operaatio Capri

text: Operaatio Capri oli saksalaisten toisen maailmansodan aikana 6. maaliskuuta 1943 suorittama vastahyökkäys Medeninessä, Tunisiassa. Saksalaiset yrittivät viivyttää liittoutuneiden hyökkäystä Mareth-linjalle. Hyökkäyksellä ei kuitenkaan ollut suurta vaikutusta ja se keskeytettiin.


title: Sleepy Hollow (kraatteri)

text: Sleepy Hollow on matala hiekkapohjainen kraatteri Marsissa lähellä Nasan Spirit-luotaimen laskeutumispaikkaa. Kraatterin halkaisija on 9 metriä. Kraatteri on ennen ollut syvempi, mutta se on täyttynyt tuulen lennättämästä hiekasta. Mönkijää ei ajettu siihen, koska kraatterin hiekan pelättiin olevan upottavaa.


title: Jean-Claude Trichet

text: Jean-Claude Trichet (s. 20. joulukuuta 1942 Lyon) on ranskalainen pankkiiri ja entinen Euroopan keskuspankin pääjohtaja.


title: Jean-Claude Trichet

text: Trichet valittiin Ranskan keskuspankin johtajaksi vuonna 1993 ja 1. marraskuuta 2003 hän aloitti Wim Duisenbergin seuraajana EKP:n pääjohtajana. Eurooppa-neuvoston pysyvä puheenjohtaja Herman Van Rompuy vahvisti kesäkuussa 2011 italialaisen Mario Draghi valinnan Trichet'n seuraajaksi. Draghi aloitti tehtävässä Trichet'n kahdeksanvuotisen kauden päätyttyä 1. marraskuuta 2011.


title: Jean-Claude Trichet

text: Trichet'n isä Jean, latinalaisen ja kreikkalaisen kirjallisuuden professori, kannusti poikaansa matemaattisten opintojen pariin. Trichet opiskelikin kaivostekniikkaa École Nationale Supérieure des Mines de Nancy -korkeakoulussa ja työskenteli kesälomalla hiilikaivoksella. Hän valmistui vuonna 1964. Myöhemmin Trichet opiskeli Kansallisessa hallintokoulussa vuosina 1969–1971 valmistuen 100-henkisen luokkansa viidenneksi parhaimpana.


title: Jean-Claude Trichet

text: Trichet meni naimisiin 22-vuotiaana diplomaattina ja kääntäjänä toimineen Aline Rybalkan kanssa. Rybalkan vanhemmat olivat Ukrainasta Ranskaan tulleita maahanmuuttajia. Heillä on kaksi poikaa: Pierre-Alexis Trichet (s. 1972), joka työskentelee johtajana viestintäyhtiö Orangella ja Jean-Nicholas Trichet (s. 1974), joka on muusikko ja tuottaja.


title: Hollannin Grand Prix 1962

text: Hollannin Grand Prix 1962 oli Formula 1 -sarjan osakilpailu, joka ajettiin 20. toukokuuta 1962 Zandvoortin radalla. Kilpailu oli kauden avauskilpailu, ja sen voitti Graham Hill.


title: Sleepy Hollow

text: Sleepy Hollow voi tarkoittaa ainakin seuraavia:


title: Heimo Lampi

text: Heimo Olavi Lampi (29. helmikuuta 1920 Hollola – 1. kesäkuuta 1998 Helsinki) oli Kouvolan hovioikeuden presidentti, korkeimman oikeuden jäsen ja sodan aikana menestynyt taistelulentäjä. Lampi valmistui ylioppilaaksi Kuopion lyseosta jatkosodan päätyttyä 1945, Ilmasotakoulusta hän oli valmistunut jo 1940. Hän suoritti ylemmän oikeustutkinnon Helsingin yliopistossa 1948.


title: Heimo Lampi

text: Jatkosodan alkaessa 25. kesäkuuta 1941 Lampi saavutti ensimmäiset ilmavoittonsa. Brewster-hävittäjäkoneilla varustettu Lentolaivue 24:n toinen lentue, johon Lampi kuului, oli sijoitettuna Selänpään kentälle. Lentue hälytettiin torjumaan venäläistä 27:n SB-2-pommikoneen muodostelmaa, joka lähestyi Heinolaa. Ensimmäisinä ilmaan ehtineet Lampi ja ylikersantti Eero Kinnunen pudottivat muodostelmasta kumpikin 2½ konetta. Lampi palveli koko sodan ajan samassa laivueessa, ja sodan päättyessä hänellä oli tilillään 14 ilmavoittoa. Ratkaisutaisteluiden aikana 20. kesäkuuta 1944 Lampi pudotti yhden päivän aikana kolme viholliskonetta.


title: Heimo Lampi

text:
Lakimieheksi valmistuttuaan Lampi eteni hovioikeuden esittelijästä ja asianajotoimiston avustajan tehtävistä tuomariksi, ensin hovioikeudenneuvokseksi Itä-Suomen hovioikeuteen ja edelleen korkeimman oikeuden jäseneksi vuonna 1968. Hänet nimitettiin vasta perustetun Kouvolan hovioikeuden ensimmäiseksi presidentiksi 1978.
Lampi toimi vuosia "Kotimaa"-lehden kolumnistina.


title: Heimo Lampi

text: Lampi oli 1990-luvulla aloitteentekijänä jatkosodassa pudonneen suomalaisen Brewster 239 -koneen nostamiseksi. Hänen avustajinaan olivat tytär Marja Lampi ja sukeltaja Timo Nyman avustajineen sekä venäläinen ilmailuharrastaja Vladimir Prytkov ryhmänsä kanssa.


title: Heimo Lampi

text: Heimo Lammen sisko oli Elsa Vanhala o.s. Lampi (1918–2016), joka toimi sota-aikana muonituslottana ja oli esikuva Lotta Lunkreenille Erkki Tiesmaan säveltämässä ”Eldankajärven jää” -laulussa.


title: Vladimir Komarov

text: Vladimir Mihailovitš Komarov (; 16. maaliskuuta 1927 Moskova – 24. huhtikuuta 1967 Orenburgin alue) oli neuvostoliittolainen kosmonautti. Hän oli ensimmäinen ihminen, jonka tiedetään kuolleen avaruustehtävän aikana (Sojuz 1), ja ensimmäinen neuvostoliittolainen kosmonautti, joka matkusti avaruuteen useammin kuin kerran.


title: Vladimir Komarov

text: Komarov syntyi Moskovassa 16. maaliskuuta 1927. Hänet valittiin kosmonautiksi vuonna 1960 ensimmäisen kosmonauttiryhmän mukana. Oltuaan Pavel Popovitšin varalentäjä Vostok 4:ssä, hänen ensimmäinen avaruuslentonsa oli Voshod 1. Komarov kuoli toisen avaruuslentonsa, Sojuz 1:n, laskeutumisen epäonnistuessa kun aluksen nopeutta jarruttava päälaskuvarjo ei auennut.


title: Vladimir Komarov

text: Ennen Komarovin lähtöä insinöörit totesivat laskuvarjojen olevan liian pienet hidastamaan vauhtia riittävästi, joten he asensivat suuremmat laskuvarjot, mutta eivät suurentaneet aukkoja, joista varjon olisi tultava ulos laskeutumisvaiheessa. Insinöörit tiesivät tämän jo lähettäessään Komarovin avaruuteen. Asia selvisi Komaroville hänen yrittäessään laskeutua. Manuaalisesti laukaistu varavarjokin sotkeutui. Jarruraketit eivät myöskään käynnistyneet ja avaruusalus tuhoutui törmätessään maahan noin 600 kilometrin tuntinopeudella.


title: Vladimir Komarov

text: Komarov oli naimisissa Valentina Jakovlevna Kiseljovan kanssa ja hänellä oli kaksi lasta, Jevgeni ja Irina.


title: Karvasmanteli

text: Karvasmanteli tarkoittaa sekä makeamanteleiden ("Prunus dulcis") vähäisessä määrin esiintyviä karvaita siemeniä että sukuun kuuluvaa alalajia "Prunus amygdalus amara" ja sen siemeniä. Karvasmantelit ovat myrkyllisiä, mutta kypsennettyinä vähäisissä määrin nautittuna vaarattomia.


title: Karvasmanteli

text: Käsittelemättömät karvasmantelit eivät ole ihmisravinnoksi sopivia. Ne sisältävät noin 3-5 % amygdaliinia (CHNO) ja sitä hajottavaa entsyymiä. Tämä on syanidiglykosidi, josta syntyy ruuansulatuskanavassa bentsaldehydiä (CHCHO) ja sinihappoa (HCN). Molemmat yhdisteet haisevat voimakkaasti, mutta sinihappo on erittäin myrkyllistä. Karvasmantelin hydrolyysin jälkeen yhden yksittäisen karvasmantelin amygdaliini tuottaa kuitenkin vain noin yhden milligramman sinihappoa.


title: Karvasmanteli

text: Sinihappo on erittäin myrkyllistä, mutta haihtumisen ja lämpöherkkyyden vuoksi sitä kertyy kuumennettuihin ja ruuaksi valmistettuihin karvasmanteleihin vain harmiton määrä. Sen sijaan kuumentamattomien karvasmanteleiden nauttiminen on erittäin vaarallista mahaan muodostuvan sinihapon vuoksi. Aikuisten vakavat myrkytykset ovat harvinaisia, mutta lapset voivat joutua vaaraan jo pienistä määristä kypsentämättömiä karvasmanteleita. Kuolemaan johtavan sinihappomyrkytyksen aiheuttava määrä on lapsille noin 10 ja aikuisille 50-60 karvasmantelia, oireita saattaa aiheuttaa jo yksi karvasmanteli.


title: Karvasmanteli

text: Karvasmantelin epämiellyttävä maku tavallisesti estää myrkytysvaaran. Terveysviranomaisten kanta onkin rauhoittava: karvasmanteli (Prunus amygdalus) on myrkyllinen, mutta pienen määrän syöminen aiheuttaa harvoin oireita. Mikäli altistus kuitenkin tapahtuu, myrkytyksen oireet, kuten oksentelu, mahakipu, nopeutunut hengitys ja takykardia ilmenevät viimeistään kahden tunnin kuluttua.


title: Karvasmanteli

text: Tavallisesti makeita siemeniä tuottavat tarhamantelit tuottavat satunnaisesti karvasmanteleita, joita ei voida paljain silmin erottaa. Näiden osuus on osapuilleen kaksi prosenttia ja terveyden kannalta merkityksetön.


title: Karvasmanteli

text: Luonnollisen karvasmanteliöljyn tuotanto perustuukin erikseen tarkoitusta varten perustettuihin viljelmiin. Kun karvasmanteli murskataan ja siihen lisätään vettä, entsyymi hajottaa amygdaliinin glukoosiksi, karvasmanteliöljyksi ja sinihapoksi. Karvasmanteliöljyä on käytetty liköörien, kuten Amaretton maustamiseen, ja jonkin verran myös leipomotuotteisiin tai niiden päällysteisiin, esimerkiksi marsipaaniin.


title: Monacon Grand Prix 1962

text: Monacon Grand Prix 1962 oli Formula 1 -sarjan osakilpailu, joka ajettiin 3. kesäkuuta 1962 Monacossa. Kilpailun voitti Bruce McLaren, jolle voitto oli kauden ensimmäinen.


title: Willelmus Auvergnelainen

text: Willelmus Auvergnelainen (, , noin 1180–1249) oli ranskalainen skolastinen filosofi ja teologi sekä Pariisin piispa.


title: Willelmus Auvergnelainen

text:
Guilelmus syntyi Aurillacissa. Hän muutti Pariisiin opiskellakseen Pariisin yliopistossa, ja hänestä tuli ensin yliopiston filosofisen tiedekunnan professori ja myöhemmin teologisen tiedekunnan professori vuonna 1220.
Hänen ajattelunsa perustui uusplatonilaiseen ja augustinolaiseen filosofiaan. Hän muun muassa vastusti voimakkaasti ajatusta maailman ikuisuudesta sekä sitä, että sielu jakautuisi eri kykyihin.


title: Willelmus Auvergnelainen

text: Guilelmus oli kuitenkin ensimmäisiä läntisiä filosofeja, joka alkoi sovittaa Aristoteleen ajattelua yhteen kristinuskon opetusten ja erityisesti Augustinuksen ajatusten kanssa. Aristoteleen teosten käännökset olivat tuohon aikaan kuitenkin hyvin huonoja ja täynnä arabialaisten kääntäjien tekemiä virheitä. Guilelmus halusi pelastaa Aristoteleen islamilaisilta oppineilta.


title: Willelmus Auvergnelainen

text: Pariisin piispana Guilelmus toimi vuodesta 1228 kuolemaansa vuoteen 1249 saakka. Piispana hän tuki voimakkaasti yliopistoa. Hän myös ryhtyi toimiin kaupungin prostituutiota vastaan. Vuonna 1248 hän toimi sijaishallituksessa kuningas Ludvig IX:n ollessa seitsemännellä ristiretkellä.


title: Belgian Grand Prix 1962

text: Belgian Grand Prix 1962 oli Formula 1 -sarjan osakilpailu, joka ajettiin 17. kesäkuuta 1962 Spa-Francorchamps'n radalla. Kilpailun voitti Jim Clark, jolle voitto oli uran ensimmäinen.


title: Roscellinus

text: Roscellinus (myös "Roscellinus Compiègnelainen", ) (n. 1050–1122) oli ranskalainen skolastinen filosofi ja teologi, jota pidetään usein nominalismin perustajana. Hänen maineensa perustuu kuitenkin ennen kaikkea hänen kolminaisuusoppia koskeviin näkemyksiinsä, joiden ansiosta hän joutui syytetyksi harhaoppisuudesta.


title: Roscellinus

text: Roscellinus syntyi Compiègnessä, Ranskassa. Hänen elämästään tiedetään vain vähän. Roscellinus opiskeli Soissonsissa ja Reimsissä, toimi myöhemmin Chartresin katedraalissa ja hänestä tuli Compiègnen kaniikki. Munkkina hän opetti viimeistään vuodesta 1087 lähtien. Hänellä oli yhteyksiä Lanfranciin, Ivo Chartreslaiseen ja Anselm Canterburylaiseen.


title: Roscellinus

text: Vaikuttaa siltä, ettei Roscellinus ollut tiukasti ottaen ensimmäinen, joka kannatti nominalistisia oppeja, mutta hänen esittäminään oppi sai muotoilunsa, ja kun sitä sovellettiin kolminaisuusoppia koskeviin dogmeihin, se sai laajaa huomiota. Roscellinus katsoi, että ainoastaan kielenkäytön yleiset tavat estävät meitä puhumasta kolminaisuuden kolmesta persoonasta kolmena substanssina tai kolmena jumalana. Jos olisi toisin, ja kolminaisuuden kolme persoonaa olisivat tosiasiassa yksi substanssi tai asia ("una res"), meidän olisi pakko myöntää, että Isä ja Pyhä Henki tulivat lihaksi Pojan mukana. Roscellinus vaikuttaa esittäneen tämän ajatuksen hyvässä uskossa, ja esitti aluksi sen olevan Lanfrancin ja Anselmin auktoriteetin tukema.


title: Roscellinus

text: Vuonna 1092/93 Soissonsiin Reimsin arkkipiispan kutsusta kokoontunut neuvosto tuomitsi Roscellinuksen tulkinnan. Roscellinus, jota syytettiin kolmijumalaisuudesta eli triteismistä, perui opit joista häntä syytettiin, mutta ainoastaan kirkonkirouksen ja jopa kuoliaaksi kivityksen pelossa. Myöhemmin hän palasi aiempiin opetuksiinsa. Hän pakeni Englantiin, mutta jouduttuaan vihan kohteeksi arvosteltuaan Anselmin opetuksia hän jätti maan ja muutti Roomaan, jossa hän sai hyvän vastaanoton ja aikaan sovun katolisen kirkon kanssa. Tämän jälkeen hän palasi Ranskaan, opetti Toursissa ja Lochesissa. Viimeksi mainitussa Pierre Abélard oli hänen oppilaanaan. Lopulta Roscellinuksesta tuli Besançonin kaniikki. Roscellinuksesta on tietoja vielä vuodelta 1121, jolloin hänen tiedetään vastustaneen Abélardin kolminaisuutta koskevia näkemyksiä.


title: Roscellinus

text: Roscellinuksen kirjoituksista on säilynyt vain Abélardille osoitettu kirje. Hauréau on tuonut hänen nimensä esille teoksen "Sententia de universalibus secundum magistrum R." ("Notices et extr. de quelques manuscr. lat.", V, Paris, 1892, 224) yhteydessä, mutta tämä on lähinnä arvailua. Tieto hänen opeistaan on pääosin peräisin Anselm Canterburylaiselta, Pierre Abélardilta ja Johannes Salisburylaiselta.


title: Roscellinus

text: Otto Freisingläisen mukaan Roscellinus oli nominalismin ("sententia vocum") ensimmäinen perustaja (""primus nostris temporibus sententiam vocum instituit""). "Historia Francian" kirjoittaja mainitsee ennen häntä "magister Johanneksen", jota ei ole kyetty identifioimaan. Roscellinuksen "sententia vocum" on esitetty muun muassa tutkielmassa "De generibus et speciebus", jonka Victor Cousin oletti virheellisesti olevan Abélardin kirjoittama.


title: Roscellinus

text: "Sententia vocum" oli yksi varhaiskeskiajalla hyväksytty anti-realistinen ratkaisu universaalien ongelmaan. Seuraten Porfyrioksen ratkaisuvaihtoehtoa, ensimmäiset keskiaikaiset filosofit katsoivat sukujen ja lajien (substanssi, korporaalisuus, sielullisuus, humaanisuus) olevan joko kappaleita tai vailla olemassaoloa. He sovelsivat tähän Boethiuksen terminologiaa, johtaen kaiken olevan joko "asioita" ("re") tai "sanoja" ("voce").


title: Roscellinus

text: Nominalisteille universaalit olivat sanoja, mikä tarkoittaa, että (1) universaalit eivät ole "asioita", eli vain yksilöoliot ovat olemassa; nominalismi oli oleellisesti anti-realistista. (2) universaalit ovat vain sanoja, "flatus vocis", esimerkiksi sana "homo" ('ihminen'), jaettuna tavuihin, konsonantteihin ja vokaaleihin. Universaalit redusoidaan äänteiksi, "flatus vocis". Roscellinuksen universaali on sama mitä nykyisin kutsutaan nimellä "universale in voce" (universaali sanassa), vastakohtanaan "universale in re" (universaali yksilöoliossa) ja "universale in intellectu" (universaali intellektissä).


title: Roscellinus

text: Tämä Roscellinuksen teoria ei kuitenkaan ole missään yhteydessä suvun ja lajin abstraktien käsitteiden kanssa. Hän ei käsitellyt tätä asiaa lainkaan. On varmaa, ettei hän kieltänyt näiden käsitteiden olemassaoloa tai mahdollisuutta, joten hän ei ollut nominalisti samassa mielessä miten nominalismi ymmärretään nykyisin. Tämän vuoksi jotkut kutsuvat sitä pseudo-nominalismiksi. Roscellinuksen ratkaisu voidaankin nähdä maltillisen realismin yhtenä kehitysvaiheena.


title: Roscellinus

text: Anselmin mukaan Roscellinus katsoi myös, ettei väreillä ole itsenäistä olemassaoloa kappaleista joissa ne ovat, eikä sielun viisaus ole sen sielun ulkopuolella jossa viisaus on. Hän kielsi kokonaisuudelta sen osien todellisen olemassaolon. Vain sanoilla on osia.


title: Roscellinus

text: Roscellinus katsoi Pyhän Kolminaisuuden kolmen persoonan olevan kolme itsenäistä olentoa, kuten kolme enkeliä; jos kielen käyttö sallisi, hän lisäsi, voitaisiin todella sanoa, että on kolme jumalaa. Muuten, jos persoonat olisivat yksi olento, Isä Jumala ja Pyhä Henki Jumala olisivat pakosta tulleet lihaksi Poika Jumalan mukana. Pysyäkseen kirkon opeissa näennäisesti hän lisäsi, että näillä kolmella persoonalla oli yksi tahto ja voima.


title: Roscellinus

text: Tämä Anselmin ja Abélardin mielestä tunnusmerkillinen triteismi on suoraa tulosta Roscellinuksen käsiterealismin vastaisista anti-realistisista, nominalistisista näkemyksistä. Anti-realismin mukaan jokainen substanssi muodostaa yksilön. Tämän vuoksi substansseja tulee olla yhtä monta kuin yksilöitä, ja päinvastoin — tässä tapauksessa kumpiakin on oltava kolme.


title: Ranskan Grand Prix 1962

text: Ranskan Grand Prix 1962 oli Formula 1 -sarjan osakilpailu, joka ajettiin 8. heinäkuuta 1962 Rouen-Les-Essarts -radalla. Kilpailun voitti Dan Gurney, jolle voitto oli uran ensimmäinen. Kilpailu on ainoa, joka on voitettu Porsche-tallin autolla.


title: Britannian Grand Prix 1962

text: Britannian Grand Prix 1962 oli Formula 1 -sarjan osakilpailu, joka ajettiin 21. heinäkuuta 1962 Aintreen radalla. Kilpailun voitti Jim Clark, jolle voitto oli kauden toinen.


title: Saksan Grand Prix 1962

text: Saksan Grand Prix 1962 oli Formula 1 -sarjan osakilpailu, joka ajettiin 5. elokuuta 1962 Nürburgringin radalla. Kilpailun voitti Graham Hill, jolle voitto oli kauden toinen.


title: Italian Grand Prix 1962

text: Italian Grand Prix 1962 oli Formula 1 -sarjan osakilpailu, joka ajettiin 16. syyskuuta 1962 Monzan radalla. Kilpailun voitti Graham Hill, jolle voitto oli kauden kolmas.


title: Yhdysvaltain Grand Prix 1962

text: Yhdysvaltain Grand Prix oli Formula 1 -sarjan osakilpailu, joka ajettiin 7. lokakuuta 1962 Watkins Glenin radalla. Kilpailun voitti Jim Clark, jolle voitto oli kauden kolmas.


title: Etelä-Afrikan Grand Prix 1962

text: Etelä-Afrikan Grand Prix 1962 oli Formula 1 -sarjan osakilpailu, joka ajettiin 29. joulukuuta 1962 Prince George Circuit -radalla. Kilpailu oli kauden viimeinen, ja sen voitti Graham Hill, jolle voitto oli kauden neljäs.


title: Pico della Mirandola

text: Pico della Mirandola on kahden italialaisen humanistin ja renessanssifilosofin nimi:


title: Kouvolan hovioikeus

text: Kouvolan hovioikeus aloitti toimintansa vuonna 1978 kun Suomeen perustettiin kaksi uutta hovioikeutta, Kouvolaan ja Rovaniemelle. 1. huhtikuuta 2014 Kouvolan hovioikeus yhdistettiin Itä-Suomen hovioikeuteen. Istuntopaikka säilyi kuitenkin aluksi Kouvolassa.


title: Kouvolan hovioikeus

text: Hovioikeus toimi piirinsä käräjäoikeuksien muutoksenhakutuomioistuimena. Hovioikeuden tehtävänä on lisäksi valvoa alueensa käräjäoikeuksien toimintaa. Hovioikeuden henkilökuntaan kuuluivat presidentin, hovioikeudenlaamannien, hovioikeudenneuvosten ja esittelijöiden lisäksi kansliapäällikkö, kirjaaja, apulaiskirjaaja, atk-suunnittelija, informaatikko, notaareja, osastosihteeri, toimistosihteerejä sekä virastomestareita. Hovioikeudessa oli yhteensä 58 virkaa. Alkuvuosina hovioikeus toimi vuokratiloissa, hovioikeus muutti uuteen sille suunniteltuun taloon huhtikuussa 1996. Hovioikeuden ensimmäinen presidentti oli Heimo Lampi ja viimeinen Pertti Nieminen. Kouvolan hovioikeuden jäsenenä, eli hovioikeudenneuvoksena on työskennellyt muun muassa Paavo Nikula. Aiemman Kouvolan hovioikeuspiirin kuuluivat Hyvinkään, Päijät-Hämeen, Etelä-Karjalan ja Kymenlaakson käräjäoikeudet. Hovioikeuspiirin asukasluku oli noin 700 000.


title: Giancarlo Baghetti

text: Giancarlo Baghetti (25. joulukuuta 1934 Milano, Italia – 27. joulukuuta 1995 Milano, Italia) oli italialainen Formula 1 -kuljettaja. Hän ajoi F1-sarjassa kausilla 1961-1967 Ferrari, ATS , BRM, Brabham ja Lotus -talleissa. Baghetti muistetaan erityisesti siitä, että hän on yksi kolmesta kuljettajasta, jotka ovat onnistuneet voittamaan Formula 1 -debyyttikilpailunsa. Itse asiassa Baghetti voitti kolme ensimmäistä kilpailuaan, mutta kaksi edeltävää kilpailua olivat MM-sarjan ulkopuolisia F1-kilpailuja.


title: Tarmo (nimi)

text:
Tarmo on suomalainen ja virolainen miehen etunimi. Suomessa nimi on annettu 1900-luvun alusta vuoden 2015 maaliskuun alkuun mennessä 7 919 miehelle ja muutamalle naiselle. Virossa Tarmo on nimenä 3742 miehellä ja se on 27. suosituin miehen nimi.
Katso Tarmo-nimen moninaisesta käytöstä täsmennyssivulta Tarmo.


title: Rautakallio

text: Rautakallio voi tarkoittaa ainakin seuraavia:


title: Bonneville-kraatteri

text: Bonneville on noin 200 metriä halkaisijaltaan oleva kraatteri Marsissa, noin 250 metrin päässä Mars-mönkijä Spiritin laskeutumispaikasta. Mönkijä ajettiin sen reunalle, mutta ei sisään, koska siellä ei ollut tutkijoita kiinnostaneita kalliopaljastumia. Sattumalta Spiritin lämpökilpi oli pudonnut kraatterin toiselle reunalle. Kraatterin pohjalla on tuulen kasaamia hiekkadyynejä, sekä muutama erittäin pieni kraatteri.


title: Sansibaringueretsa

text: Sansibaringueretsa eli sansibarinruostegueretsa ("Piliocolobus kirkii") on kahdella Tansanian saarella elävä apinalaji.


title: Sansibaringueretsa

text: Sansibaringueretsan erottaa muista gueretsoista kolmivärisen karvapeitteen perusteella, sillä on mustat hartiat ja eturaajat, kastanjanruskea selkä, valkea vatsapuoli ja takaraajat ja valkea otsakiehkura. Laji elää vain Sansibarissa ja istutettuna Pemballe Tansaniassa. Sansibaringueretsa elää sekä mangrove- että kuivametsissä pieninä ryhminä. Gueretsat syövät pääasiassa lehtiä ja pitävät erityisesti mangosta. Gueretsat saavat lehdistä myrkkyjä ja käyttävät usein lääkkeenä ihmisiltä vietyä puuhiiltä.


title: Sansibaringueretsa

text: Sansibaringueretsa on uhanalainen laji mutta välttynee sukupuutolta, sillä sen tärkein elinalue Jozanin metsä on suojeltu. Kanta on nykyään noin 1500 yksilöä.


title: Olympia Snowe

text: Olympia Jean Bouchles Snowe (s. 21. helmikuuta 1947 Augusta) on yhdysvaltalainen republikaaninen poliitikko ja liittovaltion entinen senaattori (1995–2012) syntymäosavaltiostaan Mainesta.


title: Olympia Snowe

text: Olympia Snowe syntyi Kreikasta muuttaneen isän lapseksi nimellä Olympia Jean Bouchles. Hänen äitinsä kuoli rintasyöpään hänen ollessaan vasta kahdeksanvuotias, ja isä menehtyi sydäninfarktiin vuotta myöhemmin. Jäätyään orvoksi hän siirtyi New Yorkin osavaltioon Garrisoniin, jossa kävi koulunsa St. Basil's Academyssa. Hän palasi Augustaan 1969 Mainen yliopistoon opiskelemaan valtiotieteitä. Valmistuttuaan hän meni naimisiin Peter Snowen kanssa, joka kuitenkin kuoli liikenneonnettomuudessa jo 1973.


title: Olympia Snowe

text: Olympia Snowe on uskonnoltaan kreikkalaiskatolinen.


title: Olympia Snowe

text: Snowe asettui republikaanien ehdokkaaksi Mainen osavaltion edustajistoon jo 26-vuotiaana ja tuli valituksi. Hän toimi myöhemmin osavaltion senaatissa sekä liittovaltion kongressissa. Vuonna 1989 Snowe meni avioon Mainen kuvernöörin John R. McKernan Jr:n kanssa. Mainesta valittu demokraattien senaattoriryhmän johtaja George J. Mitchell luopui paikastaan vuonna 1994, jolloin Snowe asettui ehdolle senaattiin ja sai 60 prosenttia äänistä. Vuoden 2000 senaatin vaalissa Snowen ääniosuus oli 69 prosenttia, ja republikaanien tappiovaaleissa 2006 Snowe onnistui saamaan osavaltiostaan 74 prosentin kannatuksen. Erityisen merkittäväksi tämän tekee se, että Mainessa demokraattien ehdokas sai presidentin valitsijamiehet taakseen sekä vuonna 2000 että 2004.


title: Olympia Snowe

text: Poliittisessa toiminnassaan Snowea on luonnehdittu maltilliseksi republikaaniksi. Hänen neuvottelutaitonsa ja kykynsä tiukkojen äänestysten luotsauksessa ovat herättäneet laajaa huomiota. Puolueen konservatiiviset voimat kuten Club for Growth ja Concerned Women for America ovat leimanneet Snowen "vain nimelliseksi republikaaniksi". Presidentti Bill Clintonin oikeudenkäyntijupakassa Snowe oli niitä ratkaisevia poliitikkoja, jotka mahdollistivat tämän jatkamaan virassaan. Hän on kannattanut laillista aborttia, homoseksuaalien oikeuksia ja aseiden hallussapidon valvontaa. Talouspolitiikassa hän on vastustanut presidentti George W. Bushin verojen alentamiseen tähtäävää linjaa yhdessä republikaanisenaattoreista 2006 paikkansa menettäneen Rhode Islandin Lincoln Chafeen ja Arizonan "vahvan miehen" John McCainin ohella.


title: Olympia Snowe

text: Snowe on toisaalta arvokonservatiivi huumepolitiikassa, Kuubaan matkustuskiellon jatkamisen kannattamisessa ja lehdistön sensuurikysymyksissä, ja sodan ja rauhan kysymyksissä hänet luetaan yksiselitteisesti niin sanotuksi haukaksi, joskin aivan viime aikoina vuonna 2006 hän on alkanut kritisoida Irakin sotaa.


title: Olympia Snowe

text: Joissakin mielipidetiedusteluissa hänet on rankattu Yhdysvaltain suosituimmaksi senaattoriksi.


title: Olympia Snowe

text: Elämäkertaa englanniksi


title: Electric Café

text: Electric Café on Kraftwerkin albumi, joka julkaistiin 1986. Albumin tekeminen aloitettiin jo vuonna 1982 (jolloin työniminä olivat "Technicolour" ja "Techno Pop"), mutta julkaisu viivästyi Ralf Hütterin vakavan pyöräilyonnettomuuden vuoksi. Yhtye oli tämän jälkeen myös huolissaan albumin tuotannollisesta laadusta, ettei albumi edustaisi aikansa huippua, joten albumin materiaalia työstettiin reilusti uusiksi.


title: Electric Café

text: Albumista julkaistiin englannin, saksan ja espanjankieliset versiot. Se oli ensimmäinen Kraftwerk-albumi, joka luotiin käyttäen pääasiassa digitaalista laitteistoa. Kappale "Der Telefonanruf" oli yhtyeen ainoa kappale, jossa Karl Bartos toimi laulajana.


title: Electric Café

text: Albumia pidettiin yleisesti steriilimpänä ja vähemmän innostavana kuin sen neljä vuotta aiemmin ilmestynyttä edeltäjää, "Computerweltiä". Jotkut kriitikot ovat tuoneet esille kappaleita yhdistävän vahvan teeman puutteen verrattuna neljään aiempaan albumiin.


title: Electric Café

text: Vuonna 2009 julkaistussa, remasteroiduista albumeista koostuvassa "The Catalogue" -paketissa albumi julkaistiin nimellä Techno Pop, joka oli myös toinen albumin alkuperäisistä projektinimistä.


title: Rautakallio (Siikajoki)

text: Rautakallio on saari Siikajoen kunnan alueella Perämerellä, Hailuodon kunnanrajan välittömässä läheisyydessä. Se sijaitsee noin neljä kilometriä pohjoiseen Siikajoen suulta, ja noin viisi kilometriä etelään Hailuodon eteläisimmästä niemestä. Saarella on kalastuksen ohjausta varten rakennettu sektoriloisto.


title: Rautakallio (Siikajoki)

text: Siikajoen edustalle Rautakallion–Seljänsuunmatalan–Tauvon alueelle on suunniteltu rakennettavaksi tuulivoimapuisto. Alueella harjoitetaan sekä trooli- että verkkokalastusta, ja tuulivoimapuiston rakentamisen katsotaan vaikeuttavan troolikalastusta troolausesteiden muodossa.


title: Giambattista Benedetti

text:
Giambattista (Gianbattista) Benedetti (1530–1590) oli venetsialainen matemaatikko, joka kirjoitti "La gnomonica" kirjan. Hän oli kopernikaanisen maailmankuvan kannattaja ja havaitsi 1553 putoavien kappaleiden putoavan samalla kiihtyvyydellä.
Kirjeessään noin vuonna 1563 Cipriano de Rorelle Benedetti ehdottaa uutta teoriaa äänen sopusoinnulle. Se perustui äänen aaltoluonteeseen. Isaac Beeckman ja Marin Mersenne omaksuivat tämän teorian seuraavalla vuosisadalla. Kun he kysyivät René Descartesin näkemystä asiasta hän kieltäytyi arvioimasta sopusoinnun hyvyyttä sellaisella rationaalisella metodilla. Descartes väitti korvan suosivan eri ääniä niiden musiikillisen sisällön mukaan eikä värähtelyjen sopusoinnun mukaan.


title: Ferdinand von Richthofen

text: Vapaaherra Ferdinand von Richthofen (5. toukokuuta 1833 – 6. lokakuuta 1905) oli saksalainen tutkimusmatkailija, maantieteilijä ja tiedemies.


title: Ferdinand von Richthofen

text:
Von Richthofen syntyi Karlsruhessa, Baden-Württembergissä ja opiskeli Berliinissä.
Hän opiskeli Tirolissa ja lomaili Transilvaniassa. Vuonna 1860 hän meni Friedrich Albrecht zu Eulenburgin ( Preussin rahoittamalle) retkikuntaan Ceyloniin, Japaniin,Taiwaniin, Sulawesille,Jaavalle, Filippineille, Siamiin ja Burmaan vuosina 1860-1862. Vuosina 1862 - 1868 hän oli töissä geologina Yhdysvalloissa Goldfieldsissä Kaliforniassa. Von Richthofen painatti karttoja ja kirjoja matkaltaan.
Hän oli professorina Bonnissa ja Leipzigin yliopistoissa ja Humboldt-yliopistossa Berliinissä.


title: Ferdinand von Richthofen

text: Ferdinand von Richthofenin kuuluisin oppilas oli ruotsalainen tiedemies ja tutkimusmatkailija Sven Hedin.


title: Ferdinand von Richthofen

text: Ensimmäisen maailmansodan kuuluisa saksalainen lentäjä ässä Manfred von Richthofen oli Ferdinand von Richthofen veljenpoika


title: Popniitti

text: Popniitti on suomalaisen laulajan Tommi Läntisen albumi, joka julkaistiin 16. huhtikuuta 2004. Se on Läntisen kuudes sooloalbumi.


title: Sabbat

text: Sabbat on japanilainen black metal -yhtye. Se on perustettu vuonna 1983 ja kuuluu näin ensimmäisen aallon black metal -yhtyeisiin.


title: Sabbat

text: Yhtyeen historia alkoi vuonna 1983, kun yhtye nimeltä EVIL perustettiin. Silloin yhtyeeseen kuului Gezol, Ozny, Elizaveat, Valvin sekä Toshiya. Oznyä lukuun ottamatta muut jäsenet olivat soittaneet yhdessä jo vuodesta 1981 asti yhtyeissä kuten Abumurashi, Hot Rod tai Black Beast. Kyseisien yhtyeiden kanssa jäsenet soittivat lähinnä covereita NWOBHM-yhtyeistä, kuten Iron Maiden tai Demon. Sen sijaan EVIL-yhtye alkoi tehdä omaa materiaalia ja sen ensimmäinen keikka soitettiin elokuussa 1983.


title: Sabbat

text: Alkuvuonna 1984 Toshya jätti yhtyeen, ja Gezol alkoi huolehtia laulusta. Kesän aikana jäljelle jäänyt nelikko päätti asettaa yhtyeen ensimmäiselle sijalle ja vaihtoivat yhtyeen nimeksi Sabbat. Syksyllä Sabbat aloitti esittää nopeatempoista metallimusiikkiaan ja Venomin covereita kotikylässään Kuwanassa ja sen ympäristössä.


title: Sabbat

text: Huhtikuussa vuonna 1985 Sabbat pääsi studioon nauhoittamaan kaksi kappaletta ensimmäiselle 7"-singlelleen. Single julkaistiin Gezolin oman levy-yhtiön, Evil Recordsin, kautta ja sitä painettiin 300 kappaletta. Kesäkuussa Sabbat koki ensimmäisen soittajavaihdoksen, kun Gezolin veli, Samm (myös Gerona tunnettu) tuli Valvinin tilalle rumpujen taakse.


title: Sabbat

text: Vuonna 1986 yhtye soitti keikkoja läpi Japanin, mikä johti esiintymiseen Under the Castle -festivaaleilla 3. elokuuta. Se myös televisioitiin. Kaksi viikkoa myöhemmin Sabbatilla oli keikkoja kahdelle yölle Tokiossa, mutta ensimmäisen esiintymisen jälkeen Ozny hakkasi erään esiintymisen aikana keskisormeaan näyttäneen ihmisen. Yhtye soitti toisen keikkansa triona ilman Oznyä. Kaksi viikkoa myöhemmin hän soitti yhden keikan Sabbatin kanssa, mutta sen jälkeen hänet jätettiin pois yhtyeestä.


title: Sabbat

text: Kesäkuussa 1987 Sabbat päätyi jälleen studioon nauhoittaakseen toisen 7":n, nimeltään "Born By Evil Blood". Jälleen levy julkaistiin Evil Recordsin kautta, mutta perhepiireissä tapahtuneen kuoleman takia Gezol ja Samm päättivät lopettaa live-esiintymiset. Hyvästi-konsertti soitettiin Nagoyassa 13. syyskuuta 43 ihmiselle.


title: Sabbat

text: Yhtye jatkoi kuitenkin toimintaansa, ja lokakuussa se meni studioon jälleen ja alkuvuonna 1988 Evil Records julkaisi kolmannen 7"-levyn nimeltä "Desecration" ja vuotta myöhemmin julkaistiin "The Devil's Sperm Is Cold..." -niminen 7".


title: Sabbat

text: Näiden 7"-singlejen ja EP:iden kautta Sabbat alkoi saada julkisuutta myös Japanin ulkopuolella ja alkuvuonna 1989 Gezol tahtoi palata julkisuuteen. Sen sijaan Elizaveat ei ollut niin innostunut ideasta ja Samm oli jo liittynyt yhtyeeseen Sacrifice. Kaikesta huolimatta Sabbat esiintyi toukokuussa yhden illan kokoonpanolla, johon kuuluivat Gezol, Barraveat, Zorugelion sekä Possessed Hammer. Gezol onnistui myöhemmin vakuuttamaan Elizaveatin ja sai hänet soittamaan livenä Sabbatin kanssa ainakin yhden kerran. Virallinen jälleennäkemiskeikka oli 10. lokakuuta kokoonpanolla Gezol, Elizaveat sekä Zorugelion.


title: Sabbat

text: Zorugelion oli nyt virallisesti yhtyeen rumpali. Sen sijaan Elizaveatin tilalle tarvitiin uusi kitaristi.


title: Sabbat

text: Uutta soittajaa Elizaveatin tilalle ei löytynyt, eikä Sabbat esiintynyt kertaakaan vuonna 1990, mutta viides 7" Evil Recordsin kautta julkaistiin. "The Seven Deadly Sins" -nimellä kutsuttu EP sisälsi kolme kappaletta, jotka oli nauhoitettu vielä Sammin ollessa rumpalina. Vastahakoisesti Elizaveat hyväksyi Sabbatin auttamisen studiossa siihen saakka, kunnes uusi kitaristi olisi löydetty. Tämä teki mahdolliseksi Sabbatille nauhoittaa demonauhan nimeltään "Sabbatical Demon", joka oli Zorugelionin ensimmäinen studionauhoitus yhtyeen kanssa ja myös Sabbatin ainoa virallinen demo.


title: Sabbat

text: Yhtäkkiä melkein vuosi oli kulunut sitten viime keikan ja ei ollut näkynyt yhtään merkkiä sopivasta kitaristista. Oikeastaan kaksi esiintymistä, jotka soitettiin vuonna 1989 olivat ainoat Sabbatin esiintymiset, joita oli soitettu kolmeen vuoteen. Ilman uutta kitaristia ei tulisi olemaankaan uusia keikkoja. Ilman keikkoja ainoa järkevä ratkaisu olisi ollut mennä studioon, minkä Sabbat tekikin lokakuussa 1990. Elizaveatin tehdessä kitaraosuudet kolmikko alkoi nauhoittaa Sabbatin debyyttialbumia, "Envenomia". Nauhoitukset oli saatu melkein valmiiksi, kunnes yhtye löysi herran nimeltään Temis Osmond. Pian oli selvä, että hän oli kitaristi, jota yhtye oli etsinyt jo pitkään.


title: Sabbat

text: Temis Osmond soitti muutamat soolot "Envenomilla", ja vaikka albumin crediiteissä hänet mainittiin vain erikoisvieraana, hän oli yhtyeen täysi jäsen Elizaveatin tilalle, kun Evil Records julkaisi CD:n vuonna 1991. Pitkien kokoonpano-ongelmien jälkeen Sabbat oli yhtäkkiä kaikkein halutuimmassa tilanteessa. Tuore debyyttialbumi ja uusi kokoonpano Gezol, Temis Osmond sekä Zorugelion enemmän kuin tahtoivat aloittaa yhtyeen maailmanvalloituksen.


title: Sabbat

text: Syyskuussa 1991 Sabbat lensi Eurooppaan esitelläkseen yhtyeen ja hankkiakseen yhteyksiä. Keikka oli suunniteltu Saksaan, mutta siitä ei ikinä tullut totta. Oli myös suunnitelmia australialaisen levy-yhtiön, Lethal Recordsin kanssa julkaista "Envenom" Euroopassa, mutta mitään ei tapahtunut.


title: Sabbat

text: Alkuvuonna 1992 oli aika lyöttäytyä studioon taas ja nauhoittaa toinen kokopitkä albumi, jolla Temis Osmond teki kaikki kitarat ensimmäistä kertaa. Temis Osmond ei vain tehnyt kaikkia kitaroita, vaan hän myös jakoi päävokaalit Gezolin kanssa, myös Zorugelion lauloi oman osansa. Evil Records julkaisi "Evoke"-CD:n kesällä 1992.


title: Sabbat

text: Yhtyeen pystyssä pitäminen oli erittäin tärkeää, joten yhtään lepopäivää ei tarjoutunut yhtyeelle. Joulukuussa yhtye meni jälleen studioon nauhoittaakseen kolmannen kokopitkänsä. Japanin johtavin underground metalli aikakauslehti F.E.T.U. julkaisi sen tammikuussa 1993 kolmannessatoista numerossaan, joka oli keskittynyt Sabbatiin. 33 sivua 36:sta oli täynnä Sabbatin haastatteluja, kuvia ja muuta tietoa. Kolmas levy, "Disembody", julkaistiin Evil Recordsin kautta alkuvuonna 1993, mutta jo syksyllä yhtye oli jälleen studiossa.


title: Sabbat

text: Vuosi 1994 oli 10. vuosipäivä yhtyeelle, joten erikoisvuosipäiväalbumi sisältäen uudelleennauhoitettuja kappaleita vanhoilta nauhoituksilta nauhoitettiin syksyllä 1993. Tämä vuosialbumi ei kuitenkaan ollut Sabbatin seuraava julkaisu, sillä alkuvuonna 1994 yhtye nauhoitti neljännen albuminsa "Fetishismin", jonka julkaisi Evil Records. Lähes heti "Fetishismin" jälkeen julkaistiin vuosialbumi nimeltään "Black Up Your Soul...", jossa "Elizaveat" oli erikoisvieraana. Eivätkä kymmenenvuotisjuhlat olisi mitään ilman erikoiskonserttia, joka pidettiin 6. kesäkuuta. Esityksen aikana yhtyeessä soittivat erikoisvieraat Samm ja Ozny.


title: Sabbat

text: Juhlien huipuksi kaikki Sabbatin julkaistu julkaistiin nyt ensimmäistä kertaa Japanin ulkopuolelta. Syksyllä yhdysvaltalainen Holycaust Records julkaisi "Sabbatical Devilucifer" -nimeä kantaneen MCD:n, joka sisälsi vanhoja ennenjulkaisemattomia demonauhoituksia. Lisäksi ensimmäinen versio Sabbatin verkkosivuista luotiin vuonna 1994.


title: Sabbat

text: Tauolle ei ollut aikaa vuonna 1995, jolloin Evil Records julkaisi "Live At Blokula" -nimeä kantaneen live-CD:n, joka sisälsi valittuja livenauhoituksia lukuisista esiintymisistä ja vain hetken sen jälkeen julkaistiin vuosilevy "... For Satan And Sacrifice". Se sisälsi uudelleennauhoitettuja versioita vanhoista kappaleista ja sisälsi myös erikoisvieraat Elizaveatin sekä Oznyn.


title: Sabbat

text: Vuonna 1995 Sabbat viimeinkin sai julkaistua nauhoituksen Euroopan markkinoilla, kun italialainen levy-yhtiö Entropy Records julkaisi debyyttilevy "Envenomin". Kova työ alkoi tuottaa tulosta, kun kaikkein jääräpäisimmätkin metallistit ympäri maailmaa tunsivat Sabbatin.


title: Sabbat

text: Vuonna 1996 alkoi Holycaust Recordsin julkaisemalla vanhan "Bloody Countess" -nauhan LP:llä. Ajan kuluksi yhtye oli jälleen nauhoittanut uuden studioalbumin, järjestyksessä viidennen, joka julkaistiin jälleen Evil Recordsin kautta nimellä "The Dwelling". Levy sisälsi vain yhden kappaleen, jonka kesto olikin sitten 59 minuuttia ja 50 sekuntia. Evil Records julkaisi uuden levyn CD:llä niin pian, kun Live-LP "Live 666 - Japanese Harmageddon", joka sisälsi kymmenenvuotiskeikan, julkaistiin. LP oli ensimmäinen julkaisu "Harmageddon"-sarjaa, joka teki Sabbatin kuuluksi ympäri maailmaa seuraavina vuosina, muttei ollut ainoa ässä, joka Gezolilla oli hihassaan.


title: Sabbat

text: Loppuvuonna 1996 Sabbat soitti Primitive Art Productionin "Headbangers Against Disco" 7" EP:llä kappaleella ”Baby Disco Is Fuck”, joka oikeastaan oli vain toinen julkaisematon vanha kappale nimeltään ”Panic In The Head” 1980-luvulta uudella sanoituksella.


title: Sabbat

text: Maaliskuussa 1997 Sabbat soitti ensimmäistä kertaa livenä Japanin ulkopuolella, ensimmäisellä Euroopan kiertueellaan, joka käsitti Ranskan, Alankomaat, Saksan sekä Ruotsin. Lisäyksenä "Harmageddon"-sarja jatkui kahdella 7" livetaltioinnilla "European Harmageddon", joka julkaistiin saksalaisen Merciless Recordsin kautta, sekä "Scandinavian Harmageddon", joka julkaistiin ruotsalaisen Primitive Art Productionsin kautta.


title: Sabbat

text: Vuonna 1998 Harmageddon sarja jatkui "East European Harmageddonilla", joka tuli tšekkiläisen View Beyond Recordsin kautta, Holycaust Recordsin kautta julkaistulla "American Harmageddon", Evil Recordsin kautta tulleella "Asian Harmageddonilla" sekä tansanialaisen Mganga Recordsin kautta tulleella "African Harmageddonilla", kaikki 7" livetaltiointeja.


title: Sabbat

text: Vuonna 1999 yhtyeen pitkäaikaisesta unelmasta tuli totta, kun saksalainen levy-yhtiö Iron Pegasus Records alkoi uudelleenjulkaista yhtyeen vanhoja tuotoksia vinyylilevyinä. Ensin tuli "Envenom", jota seurasi "Evoke". Pian ilmestyi "Sabbatical Rites" -LP, joka oli kokoelma kappaleita (jotkut uudelleennauhoitettuja), joita tavallisesti oli vain ensimmäisillä 7" singleillä ja EP:illä. Näiden lisäksi Iron Pegasus Records julkaisi myös Sabbatin kuudennen studioalbumin "Karisman" CD:llä, joka esitti Sabbatin vahvempana kuin koskaan ennen.


title: Sabbat

text: "Harmageddon"-sarja jatkui vuonna 1999, kun australialainen Way Of Life Records julkaisi "Oceanic Harmageddonin". Lisäksi brasilialainen Mega Therion Records ja kolumbialaisen Sylphorium Records julkaisivat "South American Harmageddonin". Lisäksi View Beyond Records julkaisi 7" levyn nimeltään "Sabbatical Demonslaught".


title: Sabbat

text: Vuonna 1999 uusi japanilainen levy-yhtiö Heavy Metal Super Star aloitti toimintansa. Yhtiön ensimmäinen julkaisu oli ensimmäinen ja huomattavin Sabbatin julkaisu, tiukasti rajattujen äänitteiden tekeminen maailman kovimmille Sabbatin faneille. Ensimmäinen julkaisu oli "Live Curse" CD-formaatissa, mutta seuraavasta julkaisusta, "Live Kindergartenista", lähtien Heavy Metal Super Starin julkaisut olivat vain vinyyleitä, yleensä rajattu vain noin 100 kopioon.


title: Sabbat

text: Ei ollut Y2K-ongelmia Sabbatin maailmassa, Harmageddon-sarja jatkoi uudelle vuosituhannelle ilman huilia, sarjaan liittyi seuraavat levyt: "Sabbatical Magicurse - Baltic Harmageddon", julkaisija latvialainen Sadistic Sodomizer Records, "Sabbatical Magicrucifixion - Iberian harmageddon" julkaisija portugalilainen Hibernia Productions ja "Sabbatical Magicrypt - French Harmageddon", julkaisija ranskalainen End All Life Productions. Lisäksi brasilialainen levy-yhtiö, Satanic Assault Productions julkaisi "Russian Harmageddon" -kuvalevyn live-LP:nä.


title: Sabbat

text: Seitsemäs yhtyeen studiolevyn "Satanasword" julkaisi CD:nä Iron Pegasus Records ja edellinen albumi "Karisma" sai vinyylijulkaisun kuvalevy LP:nä "Charisma". Ero "Karisman" ja "Charisman" välillä oli, että jälkimmäisen sanoitukset ovat englanninkieliset alkuperäisien japaninkielisten sijaan.


title: Sabbat

text: Syksyllä 2000 oli toisen Euroopan kiertueen vuoro, tällä kertaa Suomen ja Ruotsin läpi.


title: Sabbat

text: Myös Heavy Metal Super Star jatkoi työtään julkaisemalla "Live Panica" 10"EP:n sekä "Live Revenge" LP:n vuonna 2000 sekä "Live Meltdown" kuvalevy LP:n myös "Live Nuts" LP, "Live Festa" LP, "Antarctic Harmageddon" LP sekä "Live Torture - Unleashed In The West" LP:t vuonna 2001.


title: Sabbat

text: Kaiken kaikkiaan kuusi 7" nauhoitusta Sabbatilta julkaistiin vuonna 2001. "Dietsland Harmageddon" Hollantilainen Berzerker Records ja japanilainen Infernal Thrash Records julkaisivat "Minami-Kyushu Harmageddonin", Harmageddon-sarjaa sekä 4 split-levyä yhtyeiden kuten Unpuren, Gorgonin, Unholy Graven ja Terror Squadin kanssa.


title: Sabbat

text: Iron Pegasus jatkoi vinyyliuudelleenjulkaisujen julkaisua. Sekä "Disembody" että "Satanasword" julkaistiin kuvalevy-LP:inä. Evil Records julkaisi ensimmäisen virallisen Sabbat-videon nimeltä "Sabbatical Videonslaught". Se sisälsi molemmat vuoden 2000 aikana Suomessa soitetut keikat. Ensimmäinen esiintyminen oli Turusta ja toinen Kuopiosta.


title: Sabbat

text: Verrattuna edellisiin vuosiin vuosi 2002 näytti oikealta sabbatical vuodelta yhtyeelle. Ainoa studiojulkaisu oli Live Recordings Attackin kautta julkaistu "Brazilian Demonslaught" 7". Vuoden kohokohta oli esiintyminen saksalaisilla Wacken Open Air -festivaaleilla 3. elokuuta. Festivaali, jota kansoittaa yli 30 000 metallistia ympäri maailmaa oli jotain, jota yhtye ei ikinä unohda. Syyskuussa Heavy Metal Super Starin vuoden julkaisut olivat "Live Guanafight" sekä "Live Lovefire" LP:t.


title: Sabbat

text:
Heavy Metal Super Starin toiminta jatkui heti tammikuussa 2003, kun se julkaisi "Live Izumoden - Temisosmonslaught" 7", joka oli nauhoitettu Temis Osmondin hääseremoniassa. Myös pitkään odotettu "Svart Eld - Demonslaught Sverige" viimeinkin julkaistiin Monster Nationin toimseta kevään aikana. Ikään kuin se ei olisi ollut tarpeeksi, kolme levy-yhtiötä (Heavy Metal Super Star Records, Infernal Thrash Records ja Ososo Records) julkaisivat lisäksi "Live Wacko" -nimeä kantavan laatikon. Laatikko sisälsi kolme 7" singleä, kolme CD-R:ää, t-paidan, hihamerkin sekä keräilijöiden Sabbat-nuken sekä muita tavaroita. Sillä välin yhtye pystyi visusti studiossa nauhoittamassa kahdeksatta albumiaan.
"Karmagmassacre", kahdeksas studiolevy, julkaistiin kesäkuussa 2003. Iron Pegasus julkaisi sen kuten tavallista. Tällä kertaa myös RIP records julkaisi kyseisen teoksen Yhdysvalloissa. Puolen vuoden jälkeen Iron Pegasus ensimmäistä kertaa julkaisi uudelleen 2-LP setissä "Fetishismin"-albumi oli myös neljäs vinyyliversio "Karmagmassacresta". Sillä välin kolme 7" oli julkaistu melkein peräjälkeen Sabbatin kotimaassa Japanissa: Ososos Records julkaisi "Tribute to FETU - Naniwa Harmageddonin", Infernal Thrash Records "Zorugelionslaughtin" ja Evil Dead Records "Naniwa Tepoddonslaughtin". Viimeinen vuonna 2003 ilmestynyt Sabbat-julkaisu oli "Live Hamagurism" LP, jonka Heavy Metal Super Star Records julkaisi.


title: Sabbat

text: Vuosi 2004 oli Sabbatin 20. vuosi. Levy-yhtiöt juhlistivat vuotta kolmois-6"-paketilla nimeltään "Sabbatical Satanichrist Slaughter". Split-albumi Abigailin kanssa nimettiin "Kamikaze Splitting Roariksi" ja sen julkaisi From Beyond Productions. Tätä seurasi Assaulter Productionsin julkaisema "Hamaguri Resurrection" 7".Harmageddon sarjan LP:istä suurin osa on Live-soitantoja.


title: Fractal Fishing

text: Fractal Fishing on suomalaisen psytrance-yhtye Salakavalan esikoisalbumi, joka julkaistiin 21. syyskuuta 2006.


title: George Eastham

text: George Edward Eastham, OBE (s. 23. syyskuuta 1936 Blackpool, Englanti) on englantilainen entinen jalkapalloilija, pelipaikaltaan keskikenttäpelaaja tai ns. piilokärki. Hän toimi myös peliuransa jälkeen Stoke Cityn managerina.


title: George Eastham

text: Eastham aloitti uransa isänsä George R. Easthamin valmentamassa pohjois-irlantilaisessa Ardsissa, josta siirtyi Newcastleen vuonna 1956. Neljän Newcastle -kauden jälkeen hän siirtyi Arsenaliin, jossa hän teki debyyttinsä Boltonia vastaan joulukuussa 1960. Elokuussa 1966 Arsenalin kapteeninakin toiminut Eastham siirtyi 223 "Gunners" ottelun ja 41 maalin jälkeen Stoke Cityyn. Eastham vietti seuraavat 8 kautta Stokessa ja oli mukana voittamassa liigacupia vuonna 1972. Liigacupin loppuottelussa Eastham laukoi voittomaalin Chelseaa vastaan.


title: George Eastham

text: Englannin maajoukkuetta Eastham edusti 19 kertaa, tehden 2 maalia. Hänet valittiin Englannin joukkueeseen vuoden 1962 -ja 1966 MM-kisoihin. Vuoden 1966 kisoissa Englanti voitti maailmanmestaruuden.


title: The Adventurers

text: The Adventurers on yhtye, joka perustettiin vuonna 1962 Ruotsissa. Sen alkuperäiseen kokoonpanoon kuuluivat Johnny Lundin (soolokitara), Christer Hedin (rytmikitara), Olle Nordström (bassokitara) ja Kurt Mattson (rummut). Laulusolistina oli Lenne Broberg.


title: The Adventurers

text: Kun yhtye vuonna 1963 tuli kiertueelle Suomeen, kiinnitti Erik Lindström sen levy-yhtiöönsä Finndisc. Kesällä 1963 yhtye levytti kappaleen "The Wind", joka on paremmin tunnettu Helena Siltalan esityksenä nimellä "Tuuli tuo, tuuli vie". Singlen B-puolella oli "Sait multa kukkaset toukokuun" ("Greensleeves"). Letkajenkkakuumeen noustessa The Adventurers oli hyvin ajan tasalla ja levytti ensimmäisen jenkkasinglensä "Kukkuva kitara / Letkajenkka". Näin voi ruotsalaisen yhtyeen sanoa olleen melkoisesti "vastuussa" letkajenkkavillityksen leviämiseen Suomessa. Vuoden lopulla yhtye olikin suosionsa huipulla.


title: The Adventurers

text: Kun Lenne Broberg lähti armeijaan, hänen tilalleen tuli laulusolistiksi norjalainen Jan Rohde. Hän ja The Adventurers levyttivät vuonna 1963 singlen "Doin' The Jenka", josta tuli suuri menestys ja oli vuonna 1964 ykkösenä levymyyntitilastoissa. Seuraavat menestyjät olivat "At The Jenka Show" ja "Finnjenka".


title: The Adventurers

text: Kun Jan Rohde vuonna 1966 palasi Suomeen, oli yhtyeen tyyli muuttunut progressiivisen rockin suuntaan. Eräällä keikalla Pohjanmaalla tapahtui, että sekä Jan että yhtyeen rumpali saivat kylmän kylvyn Kyröjoessa, kun tangovoittoiseen musiikkiin tottunut yleisö ei ollenkaan pitänyt kuulemastaan.


title: The Adventurers

text: Vuonna 1981 The Adventurers yritti jälleen uutta tulemista mutta nyt suomalaisen iskelmän ehdoilla. He äänittivät LP-levyllisen rautalankaversioita suomalaisista hittikappaleista, kuten "Liljankukka", "Aamu toi, ilta vei" ja "Tahdon olla sulle hellä". Levy ei kumminkaan menestynyt väärän ajoituksen vuoksi. Jan Rohde vieraili säännöllisesti Suomessa erilaisissa 1960-luvun nostalgiatapahtumissa.


title: Jan Rohde

text: Jan Rohde (14. heinäkuuta 1942 New York, Yhdysvallat – 9. lokakuuta 2005 Tukholma, Ruotsi) oli norjalainen pop- ja rocklaulaja.


title: Jan Rohde

text: Rohde siirtyi vanhempiensa mukana Norjaan 13-vuotiaana. Kolme vuotta myöhemmin hän aloitti esiintymisensä eri yhtyeissä kuten "The Cool Cats", tyttöbändi "The Melody Sisters", jonka mukana hän oli Euroopan kiertueella, ruotsalainen The Adventurers sekä "The Wild Ones".


title: Jan Rohde

text: Ruotsin televisio nimitti Rohden Skandinavian rockkuninkaaksi 1970-luvulla. Hän oli suosittu myös Suomessa. Eräitä viimeisiä kertoja Rohde vieraili Suomessa syksyllä 2002.


title: Jan Rohde

text: Jan Rohde kuoli syöpään. Jyrki Hämäläinen kertoo Rohden kuolemasta kirjassaan Iso D.


title: Pertti Välimäki

text: Pertti Sakari Välimäki (s. 31. toukokuuta 1950 Tyrvää) on suomalainen lakimies ja entinen korkeimman oikeuden jäsen. Hän on valmistunut 1995 oikeustieteen tohtoriksi Helsingin yliopistosta.


title: Pertti Välimäki

text: Välimäki toimi omistamansa asianajotoimiston osakkaana ja asianajajana vuosina 1977–1989. Hän toimi jo tuolloin Helsingin yliopiston oikeustieteellisen tiedekunnassa käytännön asianajotoiminnan tuntiopettajana. Vuonna 1989 Välimäki lopetti asianajajana toimimisen ja siirtyi yliopistolle, toimien ensin perhe- ja perintöoikeuden assistenttina ja loppuvaiheessa apulaisprofessorina.


title: Pertti Välimäki

text: Välimäki valittiin vuonna 1999 lyhyeksi ajaksi korkeimman oikeuden esittelijäneuvokseksi, josta virasta hänet nimitettiin korkeimman oikeuden jäseneksi vuonna 2000. Hän jäi virasta eläkkeelle 1. tammikuuta 2017.


title: Veli (lehti)

text: Veli oli suomalainen nuorten miesten tyylilehti ja Trendi-lehden sisarlehti. Lehti käsitteli muotia, populaarikulttuuria, urheilua, ihmisiä ja ilmiöitä. Ensimmäinen Veli ilmestyi vuonna 2006, ja viimeinen joulukuussa 2008.


title: Veli (lehti)

text: Veli-lehden päätoimittaja oli Antti Isokangas. Toimituspäällikkönä työskenteli Niklas Thesslund, AD:na Pekka Toivonen ja toimittajana Tero Kartastenpää.


title: Soluautomaatti

text: Soluautomaatti on tietojenkäsittelytieteessä tutkittu malli, jossa tietokoneen sisään rakennetaan yksinkertainen soluista koostuva maailma. Se voi olla suorakulmainen ruudukko, mutta yhtä hyvin munkkirinkilä tai moniulotteinen. Solut voivat olla eri tiloissa, joita kuvataan numeroilla. Esimerkiksi elävä solu voi olla ykkönen ja kuollut nolla. Solun tiloja voi olla suurempikin määrä. Solun tilojen vaihdokset riippuvat solun aikaisemmasta tilasta ja naapurisolujen tilasta.


title: Soluautomaatti

text: Monesti muutaman solun tilan ja muutaman vuorovaikutuksen pohjalta syntyy soluautomaattimaailmaa kuvaaviin ruudukoihin tai avaruuksiin hyvinkin mutkikkaita kuvioita, joilla on joskus joitain elävälle solulle ominaisia piirteitä, esimerkiksi kuvio saattaa jakautua kahtia.


title: Soluautomaatti

text: Tunnettu esimerkki soluautomaateista on John Conwayn ”The Game of Life” vuodelta 1970. Life-pelin perusajatus on se, että yksinkertaisten naapurisolujen välisten vuorovaikutusten pohjalta syntyy melko monimutkaisia, muuttuvia kuvioita. Life-pelissä syntyy muutaman yksinkertaisen säännön pohjalta monen pisteen muodostamia mutkikkaita kuvioita, joista käytetään eri nimityksiä, muun muassa "kulkuritykki". Life-pelistä on kehitelty lukuisia versioita.


title: Soluautomaatti

text: Myöhemmin soluautomaatteja on tehnyt tunnetuksi Stephen Wolfram muun muassa kirjassaan "A New Kind of Science" (2002).


title: Soluautomaatti

text: Jotkut soluautomaatit muistuttavat eläviä soluja, koska niissä on geeni ja ne jakautuvat. Näitä ovat Langtonin silmukat ja niistä johdetut evoloopit.


title: Soluautomaatti

text: Soluautomaatin ajatus on se, että se koostuu monista soluista, jotka vaihtavat tilaansa valittujan sääntöjen mukaan. Ne ovat pistety useimmiten säännöllisen muotoiseen hilaan, joka on monesti 2-ulotteinen suorakulmainen ruudukko. Usein solun tilanvaihdos rippuu naapureista, mutta voi riippua myös solun menneisyydestäkin. Soluautomaateissa syntyy kohtalaisen mutkikkaita, uusien liikkuvia, muuttuvia ja toistuvia ja itseään toistavia kuvioita.


title: Soluautomaatti

text: Esimerkiksi Conwayn Life-peli eli "elämän peli" muistuttaa iseään automaattisesti pelaavaa jätkänshakkia. Mutta peli on nollan pelaajan peli, jota tavallismmin tietokone pelaa itsekseen. Life-pelin pohjana on tavallisesti suorakulmainen ruudukko, hila, jonka ruudut ovat soluja, jotka voivat olla joko eläviä tai kuolleita.


title: Soluautomaatti

text: Monesti elävää solua merkitään mustalla, kuollutta valkealla. Värit valitaan usein siten, että näytön tai tetokonetulusteen normaalia taustaväriä lähellä oleva väri on kuollut.


title: Soluautomaatti

text: Soluautomaattia jäljittelevälle systeemille voidaan syöttää alussa vaikkapa satunnaista kohinaa, jossa kuolleita ja eläviä on vieri vieressä satunnaisesti arvottuna. Silloin lähtökohta on mustavalkea sekamelska.


title: Soluautomaatti

text: Life-pelissä oleva solu muuttuu ajan mukana seuraavastiTällöin sanotaan, että Conwayn Lifellä on 23/3 sääntö. 23 tarkoittaa, että 2 tai 3 naapurisolua pitää solun hengissä, ja 3 naapurisolua synnyttää uuden solun. Kun tietokone pelaa Life-peliä, mustavalkea sekamelska häviää, ja ilmestyy monenlaisia muutaman pisteen, muutaman kymmenen pisteen kokoisia, ajan mukana muuttuvia kuvioita. Life-pelin tyyppisiä soluautomaatteja on laadittu monia. Melko monimutkainen 012345678/3-sääntö tuottaa tikapuumaisia, virtapiiriä muistuttavia kuvioita.


title: Soluautomaatti

text:
Soluautomaattien on joskus katsottu kuvastavan mutkikkaitten elämän tyyppisten rakenteiden syntymistä yksinkertaisten vuorovaikutusten pohjalta, vaikka luonnon elävät eliöt ovatkin yksinkertaisia soluautomaattia huomattavasti mutkikkaampia.
Stephen Wolframin vuonna 1984 tekemän tutkimuksen "Universality and Complexity in Cellular Automata", suomeksi suunnilleen soluautomaatteissa oleva toistuvuus ja monimutkaisuus mukaan soluautomaatti voi kehittyä tilanteesta riippuen molella eri tavalla. Soluautomaateille tuotetut kuvioit muistuttavat monesti kaaosteorian mukaisia kuvia.


title: Soluautomaatti

text:
Soluautomaatti voi tuottaa syöttöarvoista riippuenYleensä soluautomaattilaskelmissa annetaan alkuarvoksi satunnainen soluryhmä, jossa on eläviä ja kuolleita soluja sikin sokin.
Jatkuvan tilan synnyttäneessä tapauksessa alussa voi esiintyä "eläviä soluja", mutta ne kuolevat muutamassa sukupolvessa pois. Toisessa tapauksessa alun kaoottinen soluryhmä muuttuu säännökllisiksi mustien ja valkoisten solujen kuvioksi. Kolmennessa tapauksessa kaaos säilyy, vaikka yksittäisten solujen tilat muuttelevetkin. Kolmannessa tapauksessa syntyy ajan mukana muotoaan muuttavia soluryhmiä, jotka "elävät" jonkun aikaa, mutta häviävät.


title: Soluautomaatti

text: Tarkoin tieteellisesti kuvattuna soluautomaatti on laskettavuusteoriassa, matematiikassa ja teoreettisessa biologiassa tutkittu diskreetti malli. Se on ääretön ja säännöllinen "solu"ista koostuva verkko, jossa jokainen solu on missä tahansa äärellisestä määrästä mahdollisia tiloja. Verkko voi olla n-ulotteinen, kun n on äärellinen kokonaisluku. Soluautomaatin aika kuluu diskreeteissä (ei-jatkuvissa) askelissa, ja solun tila aikana "t" määräytyy jonkin äärellisen solujoukon (sen ”naapurisolujen”) edellisen aika-askeleen ("t-1") tilan funktiona. Solun naapurit pysyvät samoina koko ajan. Jokaisen solun tila muuttuu synkronisesti ja saman muutossäännön mukaan. Joka kerran kun verkon kaikki solut (muutossäännön mukaisesti) muuttuvat syntyy uusi "sukupolvi".


title: Soluautomaatti

text: Sääntö 5/345 "Long life", "pitkä elämä", tuottaa hyvin pitkäjaksoisesti muuttuvia kuvioita. Coral 45678/3 tuottaa korallimaisia kuvioita. 1358/357 on hyvin tasapainosa elämän ja kuoleman välillä. 2345/45678 tuottaa kuin linnoitetuja kaupunkeja. "Day & Night" 34678/3678 tuottaa peilikuvasymmetrisiä, melko suuria kuvioita.


title: Soluautomaatti

text: Eräs tunnettu Conwayn pelin muunnelma Nathan Thompsonin kehittämän HighLife sääntö B36/S23 tuottaa vinon kuusikulmion muotoisen 12 solusta koostuvan , "kopioitujan" (Replicator), joka jäljentää itsensä niin kuin elävä solu. Replicatorin Life-sääntö on 6/23 tai B36/S23, eli solu suntyy, jos sillä on 3 tai 6 naapuria, ja säilyy, jos sillä on 2 tai 3 naapuria.


title: Soluautomaatti

text: Ryhmä muistuttaa vinossa olevaa kuusikulmiota. Siinä on 12 solua. Varsinaisessa Life-pelissä ei ole monista yrityksistä huolimatta saatu aikaan replikaattoria. Monissa muissakin Lifen muunnelmissa kuin HighLifessä esiintyy erilaisia replikaattoreita.


title: Soluautomaatti

text: "3D Life":ä pelataan kolmessa ulottuvuudessa, ja solut ovat silloin kuutiomaisia.


title: Soluautomaatti

text: On kokeiltu mutkikkaampia soluautomaatteja, jotka tuovat enemmän esille keinoelämän piirteitä. Silti nämäkin automaatit ovat hyvin yksinkertaisia, eivätkä näin ollen täysin jäljittele luonnossa olevaa elämää. Lisäksi Langtonin silmukat eivät synny tyhjästä, vaan monistuvat vasta sitten, kun mallikappale, hieman 9:ää muistuttava geenijärjestykseltään tietynlainen silmukka on luotu. Myöskään Langtonin silmukka ei tuota elämän tavoin osiaan itse mutkikkaiden geneettisten säätelymekanismien avulla. Langtonin silmukoita on silti onnistuttu tuottamaan hieman alkeellisemmista silmukoista, jotka törmäilevät toisiinsa.


title: Soluautomaatti

text: Amerikkalainen biologi Christopher Langton on kehittänyt Langtonin silmukoiksi kutsuttuja soluautomaatteja, joissa on pieni määrä geneettistä informaatiota muistuttavaa koodia.


title: Soluautomaatti

text: Langtonin työ perustui alun perin John von Neumann ja Edgar F. Coddin esittämien ajatusten yksinkertaistamisiin.


title: Soluautomaatti

text: Langtonin silmukassa on silmukan muotoinen geeni ikään kuin suojakuoren ympäröimänä. Kun aika kuluu, Langtonin silmukka tuottaa itsestään automaattisesti, ilman ohjausta kopioita jakautumalla. Tämä muistuttaa elävien solujen jakautumista. Syntyy korallimainen eliöyhteisö, jossa elävät, jakautuvat eliöt ympäröivät kuolleita eliöitä, samaan tapaan kuin koralliyhdyskunnassa. Silti Langtonin silmukka on eläviä olioita yksinkertaisempi. langtonin silmukoista on kehitety eteenpäin kehittyneempiä, paremmin kuvaavia versioita, joita muun muassa japanilaiset ahkerasti tutkivat.


title: Soluautomaatti

text: Langtonin silmukan muunnelma "evoloop" kykenee vuorovaikuttamaan ympäristön kanssa ja kehittymään evoluution kautta. Monesti evoloopeja ajava kone luo tilanteen, jossa kilpaillaan elintilasta, ja useimmiten pienimmät evoloopit menestyvät parhaiten, koska kuluttavat vähiten ympäristöä. Joskus evoloopit törmäävät toisiinsa, ja tapahtuu geenien vaihtoa niin kuin bakteerien konjugaatiossa.


title: Soluautomaatti

text: SDSR (engl. Structurally Dissolvable Self-Reproducing) eli rakenteisesti hajautuva itsejäljentävä soluautomaattisilmukka kuolee eli hajoaa joissain tilanteissa, mikä vastaa enemmän luonnollista tilannetta.


title: Soluautomaatti

text: SDSR Evoloop muistuttaa vielä enemmän luonnollista ekosysteemiä, koska sen eliöt voivat kuolla, vuorovaikutata ympäristönsä jkanssa ja kehittyä evoluution kautta. Tällä systeemillä on onnistuttu tuottamaan alkaallisemmista silmukoista varsinaisia Langtonin silmukoita.


title: Soluautomaatti

text: Langtonin soluautomaateista tunnetaan myös Langhtonin muurahaiset, jotka muistuttavat hieman Life-pelin olioita.


title: Soluautomaatti

text: Johtomaailma, enganniksi Wireworld on soluautomaattijärjestelmä, jossa voidaan jäljitellä joitain elektronisia piirejä. Siinä on neljä tilaa, tyhjä, johde, elektronin pää ja elektronin häntä. Nämä muuttuvat toisikseen muutaman säännön mukaisesti.


title: Soluautomaatti

text: David Griffeathin syklisessä soluautomaatissa kohdesolun arvo pysyy vakiiona, kunnes naapurisolun arvo kasvaa yhden askeleen suuremmaksi. Tällöin naapurisolun arvo kopioituu kohdesoluun.


title: Soluautomaatti

text:
Patersonin madot ovat keinotekoisia yksinkertaisia soluautomaatteja, jotka elävät kuusikulmion muotoisessa hilassa. Madot tuottavat erilaisia kuvioita sen mukaan, minkä säännön mukaan elävät. Osa matojen elinsäännöistä on mahdottomia, ja tappaa madot.
Säännöt kuvataan numeroilla niin että 0 on suoraan eteenpäin, 1 1 askel 60 astetta oikealle, 2 120 astetta oikealla ja niin edelleen.


title: Soluautomaatti

text: Toisen asteen soluautomaatti muistaa oman tilansa vielä kahden sukupolven kuluttua. Jos nykyhetki on t, edellinen sukupolvi oli t-1 ja sitä edellinen t-2. Seuraavaa automaatin tilaa luotaessa otetaan huomioon myös edeltävien sukupolvien tila


title: Soluautomaatti

text: Näin voidaan johtaa vaikka kuinka monenen asteen soluautomaattaja.


title: Soluautomaatti

text: Soluautomaattia muistuttavat hyvin paljon niitä vähemmän tutkitut verkostoautomaatit (network automaton) ja sumeat automaatit.


title: Bargellon palatsi

text: Bargellon palatsi on Firenzen kaupungissa Italiassa sijaitseva rakennus, joka rakennettiin vuonna 1255 ja jossa on vuodesta 1865 lähtien sijainnut Bargellon kansallinen museo (ital. "Museo Nazionale del Bargello"), jonka kokoelmat sisältävät suuren määrän goottilaista ja renessanssin veistotaidetta. Kokoelma on Italian merkittävin.


title: Bargellon palatsi

text: Nimi Bargello tulee myöhäislatinan sanasta "bargillus", joka puolestaan tulee gooteilta sanasta "barfi" ja germaaneilta sanasta "burg", joka merkitsee linnaa tai linnoitettua tornia. Keskiajan Italiassa nimitystä käytettiin kaupungin sotilaallisesta komentajasta, jonka tehtävänä oli kaupungin turvallisuudesta ja oikeudenkäytöstä huolehtiminen. Firenzessä yleensä tehtävään palkattiin ulkopuolinen, toisesta kaupungista kotoisin oleva henkilö, jotta olisi vältytty erilaisilta suosikkijärjestelmiltä. Näin nimitys ulottui myös rakennukseen, joka oli komentajan koti ja virasto.


title: Bargellon palatsi

text: Taidehistorioitsija, arkkitehti ja kuvanveistäjä Giorgio Vasarin mukaan Bargellon palatsi rakennettiin 1200-luvulla ja sen arkkitehtina toimi Lapo Tedesco, joka tunnetaan arkkitehti ja kuvanveistäjä Arnolfo di Cmabion isänä. Rakennusta laajennettiin 1400-luvulla, sillä kaupunkivaltiota hallinnut Cosimo de' Medici (Cosimo Vanhempi) (1389–1464) halusi julkisivulle maalattavaksi kapinaan nousseiden, sittemmin hirtettyjen aatelisten muotokuvan. Vuosina 1502 ja 1574 palasissa toimivat oikeusviranomaiset, ja sen jälkeen rakennus muutettiin julkiseksi vankilaksi.


title: Bargellon palatsi

text: Vuonna 1840 palatsin kappelista löytyi Dantea esittävä muotokuva, jonka oli maalannut Giotto. Tämä herätti uuden mielenkiinnon rakennusta ja sen entisöintiä kohtaan. Vuonna 1859 kuninkaallisella asetukselle määrättiin toscanalaisen kulttuurin museo sijoitettavaksi palatsin tiloihin. Museo sai avajaisten yhteydessä nimekseen Bargellon kansallinen museo, jolla se myös nykyisin tunnetaan.


title: Bargellon palatsi

text: Museon kokoelmissa on joukko erittäin merkittäviä mestariteoksia, joista voidaan mainita seuraavat:


title: Bargellon palatsi

text: Museo vastaanottaa myös kokoelmia, jotka ovat pienesineistä koottuja, kuten vuonna 1888 tehty Carrandin lahjoitus. Myös erilaiset keskiaikaan ja renessanssiin liittyvät muut pienesineet, kuten emalityöt, norsunluuesineet, kameet, metallit ja niin edelleen, kiinnostavat museota.


title: Karjamaja

text: Karjamaja oli ennen aikaan karjan kesäpaikka. Koko karja saatettiin viedä kesäksi kauempana olevalle talon niitylle tai muuhun paikkaan, missä karja paimennettiin, lehmät lypsettiin ja maito kirnuttiin voiksi. Karjamajalla oli ihmisille alkeellinen asunto, sauna ja karjalle sekä sen rehuille tilat. Osa talon asukkaista saattoi asua koko kesän luonnon helmassa olevalla karjamajalla. Karjamajoja on ollut etenkin Pohjois-Pohjanmaalla. Haapavedellä on säilytetty karjamajoja kulttuurimuistomerkkeinä entisajan maataloudesta. Karjamajat ovat olleet aktiivisessa käytössä vielä 1930-luvulla, Torniojokilaaksossa jopa vielä 1950-luvulla.


title: Alf Ramsey

text: Sir Alfred Ernest Ramsey (22. tammikuuta 1920 Dagenham, Englanti – 28. huhtikuuta 1999) oli englantilainen jalkapalloilija ja valmentaja. Hän valmensi Englannin maajoukkuetta vuosien 1963 ja 1974 välillä. Hänen uransa huippukohta sijoittuu vuoden 1966 MM-kotikisoihin, jossa Englanti voitti maailmanmestaruuden. Hän valmensi Englannin pronssille EM-kisoissa vuonna 1968 ja vuoden 1970 MM-kisoissakin Englanti selvisi puolivälierävaiheeseen. Hänet lyötiin ritariksi vuonna 1967.


title: Alf Ramsey

text: Ramsey aloitti uransa Portsmouthissa, ennen kuin siirtyi Southamptoniin 1946. Seitsemän kauden jälkeen hän siirtyi Tottenhamiin. Menestyksekkäällä "Spurs"-ajalla Ramsey pelasi oikean pakin paikalla 226 liiga-ottelua, joissa hän teki 84 maalia. Vuonna 1948 hän teki debyyttinsä maajoukkueessa ottelussa Sveitsiä vastaan. Hän pelasi kaikkiaan 32 maaottelua ja toimi niistä kolmessa maajoukkueen kapteenina. Ramseyn viimeinen maajoukkueottelu oli 6–3 päättynyt ottelu Unkaria vastaan vuonna 1953. Hän teki ottelussa maalin rangaistuspotkusta. Hän teki maaotteluissa yhteensä kolme maalia.


title: Alf Ramsey

text: Vuonna 1955 Ramsey aloitti managerin tehtävät Ipswichissa. Hän valmensi joukkueen Englannin 1. divisioonan mestaruuteen vuonna 1962. Seuraavana vuotena Englannin maajoukkueen valmentaja Walter Winterbottom erosi tehtävästään ja Ramsey valittiin uudeksi päävalmentajaksi. Hänen tähtäimenään oli vuoden 1966 MM-kotikisat.


title: Alf Ramsey

text: MM-kisoissa Englannin kanssa samassa lohkossa pelasi Uruguay, Meksiko ja Ranska. Englanti voitti alkulohkonsa vakuuttavasti päästämättä maaliakaan omiin. Puolivälierissä Englanti kaatoi Argentiinan Geoff Hurstin maalilla 1–0. Välierissä maalivahti Gordon Banks yllätettiin ensimmäistä kertaa, kun Portugalin Eusébio maalasi rangaistuspilkulta 82. minuutilla. Englanti voitti ottelun kuitenkin 2–1 ja eteni loppuotteluun. Loppuottelussa Englanti kaatoi Länsi-Saksan jatkoajan jälkeen 4–2 ja voitti maailmanmestaruuden. 4–4–2 systeemiä käyttänyt Ramsey on edelleen ainoa englantilainen valmentaja, joka on voittanut maailmanmestaruuden valmentajana.


title: Alf Ramsey

text: Kaksi vuotta myöhemmin, 1968 EM-kisoissa, Englanti saavutti pronssia. Se lähti ennakkosuosikkina myös 1970 MM-kisoihin, missä se kuitenkin putosi puolivälierävaiheessa hävittyään Länsi-Saksalle maalein 3–2. Länsi-Saksa pudotti Englannin puolivälierissä myös kaksi vuotta myöhemmin 1972 EM-kisoissa.


title: Alf Ramsey

text: 1974 MM-kisoihin Englanti ei selviytynyt lainkaan. Tämän johdosta FA antoi potkut Ramseylle, jonka alaisuudessa Englanti oli pelaamastaan 113 ottelusta voittanut 69 ja pelannut 27 tasapeliä.


title: Alf Ramsey

text: Myöhemmin urallaan Ramsey toimi Birminghamin managerina. Vuosien 1979 ja 1980 välillä hän toimi teknisenä neuvonantajana kreikkalaisessa Panathinaikosissa. Hän toimi myös "Roy of the Rovers" -sarjakuvan parissa.


title: Alf Ramsey

text: Ramsey kuoli Alzheimerin tautiin kotonaan Ipswichissä 30. huhtikuuta 1999, ollessaan 79-vuotias.


title: Alf Ramsey

text: Vuonna 2002 Ramsey nimettiin Englannin jalkapallon historian Hall of Fameen. Portman Walkin katu Ipswichissa nimettiin Ramseyn mukaan Sir Alf Ramsey Wayksi vähän hänen kuolemansa jälkeen.


title: Neue Slowenische Kunst

text: Neue Slowenische Kunst (saksaa, suom. "Uusi Slovenialainen Taide") eli NSK on vuonna 1984 Jugoslaviassa (nykyisen Slovenian alueella) perustettu taiteilijaryhmä, joka julistautui vuonna 1992 itsenäiseksi mikrovaltioksi. Valtiolla ei – suurlähetystöjä lukuun ottamatta – ole kolmiulotteista maaperää, vaan se sijaitsee ajassa. NSK:ta onkin kutsuttu maailman ensimmäiseksi globaaliksi valtioksi.


title: Neue Slowenische Kunst

text: NSK:n perusti kolme erilaista taiteilijaryhmää: Laibach (musiikki), IRWIN (kuvataide) ja Gledališce Sester Scipion Nasice (teatteri, vaihtoi nimensä vuonna 1987 muotoon Gledališce Rdeci Pilot ja vuonna 1990 nykyiseen muotoon Kozmokineticni Kabinet Noordung). Joukkoon on liittynyt tai sen keskuudessa on syntynyt myös muita toimintaryhmiä: Novi Kolektivizem (grafiikka), Retrovision ja Kinetikon Pictures (elokuva) sekä Department of Pure and Applied Philosophy (filosofia).


title: Neue Slowenische Kunst

text: IRWIN-taiteilija Miran Moharin mukaan saksan kielen käyttäminen NSK:n nimessä johtuu kaksoismerkityksestä, joka saksan kielellä oli Jugoslaviassa toisen maailmansodan jälkeen: se oli miehittäjien kieli, mutta toisaalta myös kehittyneen kulttuurin ja filosofian kieli.


title: Neue Slowenische Kunst

text: Jugoslavia hajosi 1990-luvun alussa, mikä vaikutti NSK:n ainutlaatuiseen metamorfoosiin taiteilijakollektiivista valtioksi. Taiteilijat tekivät siis ryhmästään kotimaansa. Laibachin puhemies Ivan Novak onkin sanonut, että yhtye edustaa maailmalla NSK-valtiota virallisesti ja Sloveniaa epävirallisesti.


title: Neue Slowenische Kunst

text: NSK ei yleisesti tunnettujen standardien mukaan ole tosiasiallisesti valtio, sillä siltä puuttuu mm. valtaa käyttävä hallinto, valuutta ja maantieteellinen sijainti. Tosin sillä on lyhytaikaisesti ollut maa-alueita NSK-aiheisten tapahtumien yhteydessä ainakin Berliinissä lokakuussa 1993 ja Sarajevossa marraskuussa 1995. Laibach saapui kaupunkiin kaksi päivää aikaisemmin kuin NATO:n joukot ja he julistivat Sarajevon NSK:n alueeksi, myöntäen samalla satoja NSK:n passeja. Monet onnistuivat pakenemaan maasta näiden passien avulla.


title: Neue Slowenische Kunst

text: Mainituista puutteista huolimatta NSK:lla on eräitä piirteitä, jotka tavallisesti liitetään suvereeneihin valtioihin. Näistä tunnetuimpia ovat NSK:n omat passit, suurlähetystöt sekä kansallislaulu "The Great Seal". Internetistä NSK:n passin voi tilata periaatteessa kuka tahansa. Passeilla on ylitetty valtioiden välisiä rajoja, vaikka tämän ei juridisessa mielessä oikeastaan pitäisi onnistua. NSK:n passin omistaminen merkitsee vain NSK:n kansalaisuutta, ei NSK-taiteilijakollektiivin jäsenyyttä. Suurlähetystöjä NSK-valtiolle on avattu ainakin Moskovassa, Gentissä ja Pekingissä. NSK:n suurlähetystöt ovat kuitenkin yleensä varsin lyhytaikaisia ja niiden asema on diplomaattisessa katsannossa täysin epävirallinen, sillä yksikään maa ei ole tunnustanut NSK:n itsenäisyyttä. Kansallislaulu "The Great Seal" julkaistiin Laibachin Opus Dei -albumilla vuonna 1987, jo ennen kuin NSK julistautui valtioksi. Yhtye julkaisi kappaleesta hieman erilaisen, "NSK"-nimisen version vuonna 2006 ilmestyneellä Volk-levyllään.


title: Neue Slowenische Kunst

text: Kaiken kaikkiaan termi "mikrovaltio" kuvaa NSK:ta selvästi paremmin kuin "valtio". Tästä huolimatta jälkimmäistä sanaa käytetään NSK:sta puhuttaessa yleisemmin.


title: Neue Slowenische Kunst

text: Elokuussa 2003 NSK:lla oli lyhytaikainen suurlähetystö Helsingissä useita mikrovaltioita esitelleen Amorph!03-tapahtuman yhteydessä. NSK:ta edustamassa olivat tuolloin ainakin Peter Mlakar ja Darko Pokorn. Lisäksi Laibach esiintyi Helsingissä tapahtuman aikana.


title: Neue Slowenische Kunst

text: Ensimmäinen NSK:n kansalaisten kongressi järjestettiin Berliinissä lokakuussa 2010. Tapahtumaan osallistui useita, toisistaan riippumattomia delegaatioita. Kongressissa kartoitettiin kansalaisten näkemyksiä mikrovaltiostaan ja suunniteltiin sen tulevaa kehitystä.


title: NSK

text: NSK on lyhenne seuraavista asioista:


title: Joutsenon lentokenttä

text: Joutsenon lentokenttä oli Joutsenonlahdella sijainnut, Lentorykmentti 2:n talvisodassa käyttämä jäälentokenttä. Kenttää käyttivät joulukuun lopusta 1939 tammikuun alkuun 1940 Lentolaivue 24:n 1. ja 4. lentue.


title: Ruokolahden lentokenttä

text: Ruokolahden lentokenttä oli talvisodan aikana Lentorykmentti 2:n Ukonsalmella käyttämä jäälentokenttä.


title: Lemin lentokenttä

text: Lemin lentokenttä oli Lentorykmentti 2:n talvisodassa käyttämä jäälentokenttä Lemin kirkonkylän Lahnajärvellä.


title: Ristiinan lentokenttä

text: Ristiinan lentokenttä oli Lentorykmentti 2:n talvisodassa käyttämä jäälentokenttä Ristiinan Pökkäänlahdella.


title: Kaulakylkiluu

text: Kaulakylkiluu on luu, joka sijaitsee joillakin ihmisillä ja eläimillä päänsuuntaisesti ensimmäisestä kylkiluusta.


title: Kaulakylkiluu

text: Normaalisti ihmisellä on selkärangassa seitsemän kaulanikamaa ja kaksitoista rintanikamaa. Kylkiluut kiinnittyvät rintanikamiin sekä ruston välityksellä rintalastaan. Kaulakylkiluulla tarkoitetaan kylkiluuta, joka lähtee alimmasta kaulanikamasta. Tila on patologinen eli sairaudeksi katsottava tila. Kaulakylkiluu voi olla tois- tai tavallisemmin molemminpuolinen. Sen voi painaa hermoja, verisuonia ja lihaksia ja aiheuttaa kipua sekä yläraajan väsymistä ja tunnottomuutta.


title: Kaulakylkiluu

text: Kaulakylkiluun voi poistaa kirurgisesti.


title: Tyrvännön lentokenttä

text: Tyrvännön lentokenttä oli Lentorykmentti 2:n talvisodassa käyttämä jäälentokenttä Tyrvännön kunnan alueella Vanajavedellä.


title: Lahden lentokenttä

text: Lahden lentokenttä oli Lentorykmentti 2:n talvisodassa käyttämä jäälentokenttä Vesijärvellä Jalkarannassa.


title: Helsingin kaupunginvaltuusto

text: Helsingin kaupunginvaltuusto () on Helsingin kaupungin valtuusto ja ylin päättävä elin. Kaupunginvaltuustossa on 85 jäsentä, jotka on valittu neljän vuoden toimikaudeksi.


title: Helsingin kaupunginvaltuusto

text: Kaudella 2017–2021 valtuuston ryhmät ovat kokoomus (25 paikkaa), vihreät (21), SDP (12), vasemmistoliitto (10), perussuomalaiset (6, joista 2 perusti Sinisen tulevaisuuden ryhmän), RKP (5), keskusta (2), kristillisdemokraatit (2), FP (1) PIR (1). Valtuuston puheenjohtajana 2017–2021 toimii Tuuli Kousa (vihr.), varapuheenjohtajina Harry Bogomoloff (kok.) ja Pentti Arajärvi (sd.).


title: Helsingin kaupunginvaltuusto

text: Helsingin kaupunginvaltuusto kokoontui ensimmäisen kerran vuonna 1875, Suomen valtiopäivien säädettyä ja keisarin annettua ”armollisen asetuksen kunnallishallinnosta kaupungeissa” vuonna 1873. Aluksi 48-jäseninen valtuusto kokoontui vanhalla raatihuoneella (nykyinen Bockin talo) Senaatintorin laidalla. Jäsenmäärän kasvettua 60:een kokoontui valtuusto Pörssitalossa Fabianinkadulla. Kaupunginvaltuusto siirtyi nykyiseen Helsingin kaupungintaloon, entiseen Seurahuoneeseen, vuonna 1931. Vuoden 1918 sisällissodan aikana kaupunginvaltuuston tehtäviä hoiti edellisenä keväänä perustettu Helsingin työväenjärjestöjen eduskunta.


title: Luettelo Suomen sisällissodan aikaisista lentokentistä

text: Luettelo Suomen sodanaikaisista lentokentistä


text: Suomen sisällissodan aikaiset ilmavoimat perustuivat venäläisten hallussaan pitämiin lentokoneisiin, joista valtaosa päätyi Suomen kansanvaltuuskunnalle, Suomen senaatin ulkomailta hankkimiin tai kansanvaltuuskunnalta lopuksi sotasaaliina saamiin lentokoneisiin sekä saksalaisten lentokoneisiin.


title: Granbodan lentoasema

text: Granbodan lentoasema oli Venäjän Itämerenlaivaston II ilmailuprikaatin 4. lentodivisioonan lentoasema Degerön saarella, jolla oli tukikohtinaan Torpvikin laskusilta ja Saltvikin laskusilta Jungfrusundissa lentoveneilleen.


title: Granbodan lentoasema

text: Tukikohtaa alettiin rakentaa heinäkuussa 1916, ja siihen kuului kaksi lentokonehallia, varastorakennuksia ja muita rakennuksia. Tukikohtaa oli tarkoitus laajentaa kolmannella lentokonehallilla, mutta hanke ei toteutunut Venäjän helmikuussa 1917 tapahtuneen vallankumouksen seurausten vuoksi.


title: Turun Vähä-Heikkilän lentoasema

text: Turun Vähä-Heikkilän lentoasema oli Venäjän Itämeren laivaston II Ilmailuprikaatin 5. lentodivisioonan toinen lentoasema. Toinen oli sijoitettuna Dragsfjärdin Söderlångvikiin. Lentoasema sijaitsi Aurajoen suulla, mikä vaikeutti sen toimintaa laivaliikenteen ja veneiden vuoksi.


title: Turun Vähä-Heikkilän lentoasema

text: Lentoasemalla oli neljä lentokonesuojaa, korjaamot sekä esikunta-, kasarmi- ja varastorakennukset. Suomen ilmavoimien lentotoiminta alkoi siellä heinäkuussa 1918, kun lento-oppilaat siirrettiin Hermannin lentoasemalta Vähä-Heikkilään. Venäläisten tarkoituksena oli laajentaa lentoasemaa rakentamalla yhteyteen vielä maalentokenttäkin, mutta sen toimeenpano jäi vallankumouksen vuoksi.


title: Turun Vähä-Heikkilän lentoasema

text: Ilmavoimien käytössä oli Stetinin M-16-, Stetinin M-16- ja Friedrichshafen-lentokoneita. Turun Lentokoulu muuttui 1. lokakuuta 1918 Lentopataljoonaksi, jonka sijaintipaikaksi määrättiin Santahaminan lentoasema. Turkuun jäänyt lento-osastokin siirrettiin Santahaminan lentoasemalle, kun lento-osasto liitettiin Ilmailupataljoonaan.


title: Turun Vähä-Heikkilän lentoasema

text: Vähä-Heikkilän lentoasemalla ja Söderlångvikin lentoasemilla olivat venäläisaikana tukikohtinaan Mäntyluodon lentotukikohta, Jurmon lentotukikohta Korppoossa ja Lappvikin lentotukikohta Hangossa.


title: Irlanninvesispanieli

text: Irlanninvesispanieli () on spanieliroduista suurin ja sitä on perinteisesti käytetty metsästyskoirana etenkin vedestä noutavana lintukoirana. Irlanninvesispanieli on vahva- ja voimakasrakenteinen rotu ja sen tunnistaa keskipitkästä maksanruskeasta kiharasta turkista. Suomen Irlanninvesispanielikanta on pieni johtuen vähäisestä koira- ja rekisteröintimäärästä. Kanta on kuitenkin hitaasti kasvava ja rotu on lisääntynyt Suomessa viime vuosina. Vuonna 1997 Suomessa rekisteröitiin ennätykselliset 28 yksilöä ja vuonna 2005 18 yksilöä. Tällä hetkellä Suomeen on rekisteröity yhteensä 198 irlanninvesispanielia. Rotu on melko lailla tuntematon kaikkialla maailmassa. Sillä on myös edellä mainittujen maiden lisäksi suuri kannattajajoukko Saksassa, Yhdysvalloissa ja Kanadassa, joissa sillä on myös omat rotuyhdistykset.


title: Irlanninvesispanieli

text: Irlanninvesispanieli on väritykseltään syvän maksanruskean värinen ja karva on kiharaa ja keskipitkää. Karvapeite ei ole lainkaan villavaa, vaan luonnostaan öljyistä. Päässä ja kaulassa on lyhyempää karvaa, ja samoin myös rodulle ominaisessa ”rotanhännässä” eli ylhäältä alas voimakkaasti ohenevassa hännässä on lyhyt karva. Otsalla on rodulle tyypillinen top-knot, eli kihara ”etutukka”. Säkäkorkeudeltaan urokset ovat 53-59 cm ja nartut 51-56 cm. Rotu on rakenteeltaan voimakas- ja tiivisrunkoinen ja sillä on tynnyrimäinen rintakehä, joka tekee liikkeistä rullaavat.


title: Irlanninvesispanieli

text: Irlanninvesispanieli on parhaimmillaan iloinen, ulospäinsuuntautunut ja huumorintajuinen sekä erittäin oppivainen ja seurallinen koira. Nopeasti uusia asioita omaksuvana koirana rotu vaatii selkeyttä elämäänsä ja hyvän peruskoulutuksen. Irlanninvesispanieli on älykäs ja energinen koira, joten se tarvitsee reilusti liikuntaa ja aktivointia. Kokonsa ja voimiensa takia rodusta ei ole lasten ulkoilutettavaksi, mutta yleisesti ottaen se soveltuu hyvin lapsiperheisiin koiran pitkän pinnan ja huumorintajun ansiosta.


title: Irlanninvesispanieli

text: Alun perin rotu on jalostettu lintujen metsästämiseen. Vielä nykyäänkin rotua käytetään metsästyksessä, mutta rotu on myös yleistynyt seura/harrastuskoirana. Rodun kotimaassa Irlannissa koirilla on edelleen paljon sekä näyttö- sekä käyttötuloksia ja esimerkiksi Isossa-Britanniassa rodulla on rodun pääyhdistyksen lisäksi erityinen oma käyttöpuolen koirien yhdistys. Irlanninvesispanielia käytetään myös mm. tokossa, agilityssä ja jälkestyksessä, eli rotu on monipuolinen harrastusrotu. Suomessa rotu ei ole jakautunut selvästi näyttö- ja käyttölinjaisiin yksilöihin.


title: Irlanninvesispanieli

text: Irlanninvesispanielista on kirjallisia mainintoja jo 1600-luvulta, joten se on vanha rotu. Rotua on käytetty sen kotimaassaan Irlannissa linnustamiseen jo ennen kuin ihmiset alkoivat saalistaa tuliaseilla. Rodun alkuperästä ei ole tarkkaa tietoa, mutta luultavammin rotua on kehitetty käyttämällä afgaaneja, villakoiria, settereitä, vihikoiria ja kiharakarvaisia noutajia. Tähän aikaan Irlannissa kerrotaan olleen kolmenlaista vesispanielityyppiä; lyhytkorvaisempi ja kirjavan ja laineikkaan turkin omaava pohjoinen muunnos, tweed ja eteläinen muunnos. Eteläinen muunnos oli turkiltaan kiharampi ja väritykseltään maksanruskea. Tämän muunnoksen uskotaan olevan nykyisen rotutyypin takana. Tämän rotutyypin luojaksi tunnustetaan dublinilainen metsästäjä Justin McCarthy. Vuosisadan vaihteessa rodun kantavana henkilönä oli Mr. Trench O'Rouke, jonka Briefny-koirat olivat rodun huipputasoa. 1940-luvulta eteenpäin kennelnimet Annagh, Brittas, Shotwick ja Seedhill olivat rodun merkittäviä vaikuttajia kasvatustyössä. Edellä mainittujen kenneleiden koiria löytyy jokaisen nykyisen rodun edustajan sukutaulusta.


title: Irlanninvesispanieli

text: Ensimmäiset suomalaiset spanielit olivat irlanninvesispanielit Apollo ja Nelly, jotka tulivat Suomeen vuonna 1890. 1960-luvulla syntyi Suomeen yksi irlanninvesispanielipentue, mutta varsinainen rodun juurruttaminen ja määrätietoinen kasvatustyö tapahtui vasta 1980-luvulla, jolloin maahan tuotiin muutamia yksilöitä Isosta-Britanniasta, Ruotsista ja Irlannista.


title: Irlanninvesispanieli

text: Myös irlanninvesispanielilla esiintyy lonkka– ja kyynärniveldysplasiaa (vuosina 1995-2005 tutkittu 55,3% koirista, joista A-tuloksia 26,5%, B-tuloksia 32,4% ja C-tuloksia 33,8%). Rodulla ei ole tavattu silmäsairauksia, mutta silmiin kohdistuva suurin murhe on löystyvät alaluomet. Rodussa on myös esiintynyt joitakin hermostoltaan liian arkoja yksilöitä.


Luettelo Suomen sisällissodan aikaisista lentokoneista


title: Barack Obama

text: Barack Hussein Obama II (laus. [oʊˈbɑːmə]) (s. 4. elokuuta 1961 Honolulu, Havaiji, Yhdysvallat) on yhdysvaltalainen demokraattipoliitikko. Hän oli Yhdysvaltain 44. presidentti kahden kauden ajan vuosina 2009–2017. Vuonna 2009 Obamalle myönnettiin Nobelin rauhanpalkinto työstään ydinaseriisunnan ja maailmanrauhan puolesta.